text:
Aftursvar til Dennis Holm
2019-06-21 12:37
Í gjárkvøldið var ein grein hjá Dennis Holm, nevnd ”Útsøgnin hjá Framherja er óseriøs”, á fleiri portalum.
Haldi ikki, at eg nakrantíð havi hitt ella tosað við Dennis Holm.
Men tað er at undrast á, at ein maður, sum bæði er borgarstjóri og formaður í Kommunufelagnum og eisini hevur sitið í nevndum, sum hava við fiskivinnu at gera, skal skriva eina grein, sum so týðiliga vísir, at hann ikki hevur sett seg inn í tingini.
Veit ikki, hvaðani Dennis Holm hevur úttalilsini, sum hann sigur eru frá leiðsluni hjá Framherja, og sum hann enntá nevnir fjákut og óseriøs og eina mystiska trongd til at rópa varskó!
Tað er heilt týðiligt, at Dennis Holm ikki hevur lisið roknskapin hjá Framherja, sjálvt um hann liggur alment frammi. Tí tað, sum hann ”siterar”, er ikki tikið úr roknskapinum og ei heldur úr leiðslufrágreiðingini, sum undirritaði sjálvur hevur skrivað.
Haraftrat eru fleiri aðrir skeivleikar í greinini.
Annars fari eg at ynskja Dennis Holm eina góða jóansøku.
Framherji
Anfinn Olsen,
reiðari.


c: text/html

text:
Menniskjað hevur tørv á, at kenna seg sum ein part av einum bólki. Tað nýtist ikki at verða nakar ávísur bólkur, men øll hava tørv á at føla at onkur annar skilur ein, og leggur í ein.
Fyri at kunna verða førur fyri at taka ímóti nýggjum lærdómi, má ein trívast. Um ein ikki trívist, so leggur heilin orku til teir skeivu tankarnar. Tískil verður heilin yvirstimuleraður, og tað gerst torført at taka ímóti nýggjum lærdómi.
Tað er so ótrúliga umráðandi, tá man velur hvat man vil brúka sína tíð uppá, at man velur okkurt, ið fangar áhugan og okkurt ið ein vil. Soleiðis verður tað ofta lættari og stuttligari. Og um ein følir seg góðan til eitthvørt, hevur ein eisini lættari at slappa av, og at verða til staðar. Tískil er hetta við til at hjálpa einum til at trívast, samtíðis við at ein lærur.
Eg havi mangan roynt at fylgt við í einum fyrilestri ella líknandi, har er b
ara ikki havi klárað at hildið fokus, á tí sum varð snakkað um, tí eg ikki føldi meg væl til pass. Mínir tankar vóru alla aðra staðni, enn har teir skuldu verða. Eg hugsaði um hvussu gentan framman fyri, mundi hava gjørt flættuna í hárinum. Hví hasin har yviri, altíð hevdi hasar keðiligu gularøturnar við og um øll sóu at eg ikki sat við síðunar av nøkrum eg kendi. Hetta vóru ting sum ongan gagn góvu mær, og sum vóru fullkomiliga burturfrá tí, sum eg var komin har fyri at læra. Men av tí at eg kendi meg ótrygga, so kláraði eg ikki at fokusera.
Nógv kenna seg kroysta at fara í skúla, at fara í læru osf. Men skúli er ikki fyri øll. Tað fer hann ongantíð at verða, og tað skal verða okey. Um ein ikki tímur, so fær ein onki burturúr. Men eitt er sikkurt. Brádliga kann tað broytast! Brádliga kann ein finna áhugan fyri onkrum, sum fær ein til sjálvan, til at hugsa um at fara í skúla, tí ein veruliga vil gerast betur til hetta fakið. Hetta er eftir mínum tykki, rætta loysnin, ístaðin fyri at blíva trýstur til skúlagongd. Tá ein sjálvur finnur hugin, kann skúlagongdin blíva stuttlig og lærurík.
Lívið er ov stutt til at gera okkurt, ið ikki ger ein glaðan. Tað nyttar ikki at gera nakað, og kenna seg ólukkuligan. Ein má hava viljan, til at læra. Viljan til at gerast betur og viljan til at arbeiða hart. Til alla lukku, er tað einki sum er rætt ella skeift. Einki sum er betur ella verri enn nakað, sjálvt um tað onkuntíð kann tykjast soleiðis. Men øll eru ymisk, og hava ymsar sterkar síður, sum tey kunnu leggja afturat samfelagnum. So fylg tínum egnu kenslum, og vel tað leiðina ið ger teg glaðan, so skulu tey rundan um teg, sum halda av tær, eisini glaðast tína vegna.
Góðan mánadag til tykkum.
M&K

robotstxt: allowed

filter: keep


text:
Samáriabúgvar
Samáriabúgvar, eisini samaritanar, rættari lógartrúgvir/tey lógartrúgvu*, (hebraiskt: שומרונים shomronim, arabiskt: السامريون as-Sāmariyyūn) eru ein ethnoreligiøsur bólkur í Miðeystri. Átrúnarliga fylgja tey samárisku trúarlæruni, sum er ein ábrahamsk trúgv nær skyld við jødadóm. Trúgvin er grundað á samárisku Torahina (samárisku útgávuna av teim 5 Mósebókunum), og samáriabúgvar pástanda, at teirra trúarlæra er tann rætta frumtrúgvin hjá upprunaligu ísraelitunum áðrenn útlegdina í Bábylon, varðveitt av teimum ið vóru eftir í Ísraelslandi ארץ ישראל Eretz Yisrael, mótsatt jødadómi, ið tey meta vera eina nærskylda, men broytta og umskrivaða trúgv, førd heimaftur við teim útlagnu jødununum.
Samáriabúgvar siga seg sjálvar stava frá ættunum Efraim, Manasse og Levi úr gamla Ísrael, ið hava livað í Samária síðani ísraelitar fóru í útlegd í Babylon og upp til okkara dagar. *Samáriabúgvar hava tó ikki fingið navn sítt eftir økinum Samária, men heldur frá hebraiska heitinum שַמֶרִים, Shamerim "Tey ið halda (Móse-)lógina/Tey lógartrúgvu".
Samárisk trúgv[rætta | rætta wikitekst]
Samárisk trúgv byggir á fýra høvuðslærusetningar:
- Ein Gud, YHWH sami Gud ið er staðfestur av hebraisku profetunum.
- Ein profetur, Móses (Moshe ben Amram).
- Ein heilag skrift, Torah (Móselóg), ið varð givin Mósesi av Gudi. Hetta eru tær 5 Mósebøkurnar; restin av Gamla testamenti og jødiska Talmud verða avnoktaði.
- Ein halgistaður, Gerizim-fjall (Har Gerizim), í Samária, er heilaga fjall Ísraels Guds; ikki tempulfjallið í Jerúsalem. Sambært teimum, var tað eisini á Gerizim-fjalli at Ábraham skuldi ofra Ísak.
- Nógvir samáriabúgvar trúgva eisini, at á endadøgunum verða tey deyðu risin upp av Taheb, einum frelsara (kanska er hesin ein messias ella profetur, summi halda hetta er Móses).
- Samáriabúgar trúgva uppá Paradís (himmalin).
- Samáriabúgvar hava ikki rabbinarar eins og jødar, prestarnir útleggja skriftina og varðveita traditiónirnar; skriftlærdir koma í aðru røð eftir prestarnar.
- Tey tíggju boðini hjá samáriabúgvum bróta rættiliga frá teim tíggju boðunum hjá jødum, t.d. snýr teirra 10'da boð seg um heilagleikan hjá Gerizim-fjallinum.
Viðurskifti við høvuðsjødadómin
Samáriabúgvar hava eins og jødar eina Mezuzah festa omanfyri úthurðina, samáriabúgvar kalla seg sjálvar Bene Yisrael ("Børn Ísraels"), hetta heitið verður brúkt av øllum jødiskum trúarrætningum, fyri jødiska fólkið sum heild. Hinvegin kalla samáriabúgvar seg ikki fyri Yehudim (judear), sum er standard hebraiska heitið fyri jødar.
Jødiska Talmud sigur í Kutim-traktatini, at samáriabúgvar skulu metast sum jødar har ið teirra trúarlæra samsvarar við jødadóm, men sum ikki-jødar har ið trúarlæran brýtur frá jødadómi. Síðan 19'du øld hava jødar mett samáriabúgvar sum eina jødiska sekt og heitið 'Samáriskir jødar' hevur verið brúkt.
Sí eisini: Jødar


text:
Svimjisamband Føroya og altjóða svimjisambandið FINA skipa vikuskiftið hin 22. til 24. mars 2019 fyri dómaraskeiði í Tórshavn, undir leiðslu av tiltikna altjóða yvirdómaranum og kappingarleiðaranum, Søren Korbo. Hetta er grundskeið sum tað ið SSF og FINA skipaðu fyri í Tórshavn í 2013, til at fáa fleiri av okkara trúføstu dómarum og hjálparfólkum at hava formlig prógv uppá síni evni.
Søren Korbo var annar undirvísarin á skeiðnum í 2013, og vóru tað tá skrivarin og formaðurin í teknisku svimjinevndini hjá FINA sum komu til Føroyar, við honum og amerikonsku Carol Zaleski. Hendan nevnd eru tey sum skipa fyri sjálvum svimjikappingunum hjá FINA – altso dømingini til dømis á HM og OL – og tey sum bókstaviliga skriva reglurnar.
Síðani tá er Søren Korbo farin úr hesi nevnd, men náddi tó millum annað at vera ein av ovastunum fyri svimjistevnuni á OL í Rio de Janeiro, umframt flestu, um ikki øllum, týðandi heimsmeistarastevnum og olympisku stevnum hjá FINA og eisini LEN, í áravís áðrenn hetta. So hetta er altso ein kanón sum nú aftur kemur til Føroyar, og sum enntá kennir væl til føroysk viðurskifti.
Ætlanin er, at hetta skeiðið skal vera serliga fyri tey mongu ‘nýggju’ sum eru røsk at hjálpa til á svimjistevnum, sum eru komin afturat síðani skeiðið í 2013, ella sum ikki kundu vera við tá. Tó so at vit onnur eru vælkomin at koma at lurta í løtum, til at uppfríska gullkornini sum vit hoyrdu í 2013, og til at luttaka í tí kjaki sum vónandi verður, um hvussu føroyskar svimjistevnur verða best avgreiddar.
Vit koma aftur til hvussu tað verður við skeiðsstaði og møguligari yvirnátting og so framvegis, men vóna at tey verða eini 30 afturat sum hervið fáa tikið hetta grundskeiðið, ið er týðandi fyri møguligari seinni úttøku til altjoða svimjistevnur hjá LEN og FINA … og í hesum sambandi eisini møguligari víðariútbúgving til yvirdómara.
Eitt vikuskifti við Korbo kann ikki annað enn viðmælast, eisini um man ‘bara’ er forvitin eftir at veruliga læra, hví at svimjireglurnar nú eru sum tær eru.
Eg viðfesti skránna sum hon sær út beint nú, aftaná at Korbo og undirritaði hava ‘sparrað’ um innihaldið. Skeiðið er fingin í lag tí at FINA í heyst bjóðaði limalondum sínum at søkja um “FINA Clinic(s)” til í 2019, har vit tá skundaðu okkum at søkja um júst hetta dómaraskeið, við Korbo sum undirvísara. Formelt er pláss fyri 30 luttakarum á skeiðnum, vit venda aftur til hvussu tilmeldað verður 🙂
Skrá í pdf-sniði: FINA-Swimming-Clinics-for-Officials-FAR-2019.pdf
Vegna SSF
Rókur


text:
Gunnar fyrstur um málstrikuna og FM-vinnari
ítróttur08-09-2013 - 04:14 - Jóanis Nielsen
Gunnar Dahl Olsen vann endaspurtin móti Dávur Magnussen og gjørdist harvið FM-vinnari í landavegskoyring.
Í allar fagrasta veðrið varð í dag skipað fyri FM í landavegskoyring, súkklað varð úr Havn til Langasands og aftur til Havnar, teinurin er 100 km., veteranar og kvinnur súkklaðu til Áir og aftur til Havnar - teinurin er 65 km.
Tað varð lagt hart út og ferðin var nógv allan vegin. Í landsliðsbólkinum vóru tríggir súkklarar - Dávur, Gunnar og Jóanis Albert, sum fylgdust allan vegin norður til Langasands og líka aftur til Kollafjarðar, tá Jóanis Albert misti eitt sindur. Dávur og Gunnar kappaðust so um fyrsta plássið líka til málstrikuna, úrslitið gjørdist at Gunnar Dahl Olsen vann endaspurtin og kom um málstrikuna við einum ½ hjóli framman fyri Dáva Magnussen,
Landsliðsbólkurin.
1. Gunar Dahl Olsen 2.40.40
2. Dávur Magnussen 2.40.41
3. Jóanis Albert Nielsen 2.46.26
4. Høgni Øster
Kvinnur:
Elsa Berg 2.21.10
Unglingar:
Heri Høj 2.19.28
Motionistar:
1. Kjartan Egholm 2.11.11
2. Gudmundur Gudmundson 2.16.09
3. Finn Danberg 2.23.00
4. Elmar Ósá 2.26.00
5. Arnfinn 2.45.50
6. Benjamin Thomassen 2.47.47.
Vinnararnir fingu steyp til ognar og nr. 2 og nr. 3 fingu gávur frá AG Bike Sport.


text:
Betri tænastu og ávirkan til bygdirnar
Bygdirnar eru týðandi partur av Tórshavnar kommunu. Fólkið, ið her býr, eigur rætt til somu kor og tænastur og til veruliga ávirkan. Tí skulu vit tryggja, at ráðgevandi staðbundnu nevndirnar fáast at virka sum ætlað, at fólk fáa møguleika at seta seg niður í bygdunum, at bygdirnar verða hildnar væl og at bygdarfólkini eisini kunnu nýta bussleiðina sum veruligt alternativ til bilin.
Tjóðveldi vil endurskoða skipanina við teimum ráðgevandi staðbundnu nevndunum. Nevndirnar eiga at hava meira myndugleika enn tær hava í løtuni sum hoyringspartur. Tjóðveldi fer at mæla til, at økisnevndin verður skipað sum føst nevnd í býráðnum at taka sær av málum, sum viðkoma bygdunum.
Umráðandi er, at ungfólk hava umstøður at seta seg niður í bygdunum. Ein bági er, at grundstykkini, sum Tórshavnar kommuna bjóðar, eru dýrari enn grundstykkini, sum grannakommunurnar kunnu bjóða. Slíkar ójavnar príslegur forða fyri, at øll ungfólk, sum vilja, seta seg niður í bygdunum í Tórshavnar kommunu.
Tjóðveldispolitikkur er, at fólkið í bygdunum hevur somu kor og somu tænastur, sum fólkið í tættbýlunum í og kring høvuðsstaðin. Tí er umráðandi at reka ein virknan politikk í bygdunum, virða teirra sereyðkenni og handla hareftir.
Vantandi viðlíkahaldi og fríðkan av felagsøkjum í bygdunum er ein trupulleiki, ið skal loysast. Tjóðveldi vil virka fyri, at fólk við føstum tilknýti til staðið kunnu standa fyri vanligum viðlíkahaldi, fríðkan um, rottutýning v.m.
Somu kor og somu tænastur fevnir eisini um møguleikarnar at ferðast við gjaldsfríu bussleiðini. Tað er neyðugt at endurskoða busssambandið við bygdirnar í kommununi og laga tað til tørvin hjá borgaranum á staðnum. Tá nýggjur sáttmáli skal gerast um bussleiðina fyrst í komandi setu, vil Tjóðveldi styrkja tænastuna í bygdunum.
Tjóðveldi vil seta ferð á vetrarfriðingina og fáa hetta avgreitt, har ynski er um tað.
Vantandi parkeringspláss og vánaligar hølisumstøður í kommunalum ognum eru eisini trupulleikar í bygdunum. Hetta vilja vit raðfesta høgt at fáa í rættlag sum skjótast. Kommunan skal eisini virka fyri at útvega nøktandi karmar fyri samkomu- og virkishøli í øllum bygdunum.
Søguligir bygningar og fornminni skulu varðveitast og tryggjast. Her skal kommunan verða virkin viðleikari, og tryggja at eisini komandi ættarlið fáa lut í ríku søgu og mentanararvi okkara


text:
07 Vestur misti nógv fólk í summar.
Ken Fagerberg, Martin Tausen og Eirikur Magnusarson skiftu allir frá 07 Vestur til TB í summar. Nú er eisini greitt, at ein annar skifti frá 07 Vestur til Suðuroynna at spæla. 24 ára gamli Heri Kjærbo hevur skift til FC Suðuroy. Hann skifti annars frá TB/FCS/Royn til 07 Vestur síðsta vetur. Sambært FaroeSoccer spældi hann 11 av teimum 15 dystunum hjá 07 Vestur áðrenn summarsteðgin. Í bestu deildini er hann skrásettur fyri 81 dystir.
07 Vestur liggur í løtuni á 2. plássi í 1.deild, meðan FC Suðuroy liggur á 6. plássi í 2.deild.


text:
Fólkaflokkurin vanvirðir almenn starvsfólk
Tit drepa tey háløntu í skatti, og tit skapa einki!!! Nakað soleiðis endaði ein viðmerking, har Javnaðarflokkurin fekk av at vita á Facebook. Eingin ivi er um, at tað eru tey alment settu fólkini, ið velja Javnaðarflokkin, sum í viðmerkingini vóru skýrd einki at skapa í okkara samfelag.
Nakað samstundis tendraði undirritaði Sjónvarp Føroya, har orðaskifti var um Løgmansrøðuna. Sum ikki einaferð so stóð formaður Fólkafloksins fyri 117. ferð á røðarapallinum og harmaðist um øll tey almennu størvini, ið sitandi samgonga hevði sett.
Ein skuldi trú, at formaður Fólkafloksins hevur marruna og liggur í svøvnloysi hvørja nátt. Hinvegin er tað við at gerast troyttandi hjá hesum starvsfólkabólki, at J.N. ferð eftir ferð vísir, hvussu lítla virðing hann hevur fyri hesum bólkinum í okkara samfelag. Hesi fólk, sum einans gera tað, sum tey eru sett í starv til at gera – og tað er at gera sítt arbeiði til lítar.
Samstundis var ikki eitt kis at hoyra um øll tey mongu túsund størvini, ið vóru komin á privata arbeiðsmarknaðin seinastu fýra árini.
Hvussu kann tað bera til, at alment sett fólk altíð verða mett sum ein útreiðsla av Fólkaflokkinum, samstundis sum formaður felagsins í Tórshavn nýliga hevur gjørt eitt politiskt slogan, ið sigur ”Vit skulu vinna Havnina aftur”. Fyrst at geva alment settum starvsfólkum eitt asnaspark, fyri síðan at vænta, at flokkurin fær teirra atkvøðu.
Má siga sum er, at tað er heilt óskiljandi fyri mær, at nakað alment starvsfólk so mikið sum hugsar um at atkvøða fyri Fólkaflokkinum. Tí hesin flokkur hevur altíð verið fíggindasinnaður yvir fyri starvsfólki í almenna geiranum. Og Fólkafloksumboðini nevna sum fyrr sagt ikki tey alment settu fólkini, uttan tá tað snýr seg um útreíðslusíðuna á Fíggjarlógini.
Tað er eingin loyna, at Javnaðarflokkurin ofta umsitur almanna-, heilsu- og skúlamál. Nevndu mál vóru jú politiska hjartablóðið hjá stovnaranum av flokkinum Peturi M. Dam sála.
Hinvegin so hava ráðandi røddir í Fólkaflokkinum, teimum so líkt, gjørt gjøldur burtur úr hesum málum. Eitt teirra kallaði einaferð sera niðrandi landstýrisfólkið í heilsumálum, sum Javnaðarflokkurin tá umsat, fyri ”landsstýrisfólk í neyð og elendigheit”. Helst fyri at niðurgera Javnaðarflokkin.
Hetta fyrrverandi løgtingsumboð Fólkafloksins, sum segði hetta, hevur ikki hugsað um, at hendan mannminkandi útsøgn ikki bara niðurger sjúklingar, ið hava hjálp fyri neyðuni, men so sanniliga eisini øll tey hundraðtals starvsfólkini, ið dag og dagliga gera eitt megnar arbeiði innan hetta øki, og sum harafturat ikki eru serliga hálønt.
Javnaðarflokkurin frøist hinvegin um, at eitt so lítið samfelag sum okkara hevur eitt so væl útbúgvið lið av læknum, sjúkrarøktarfrøðingum, ambulansaførarum, og øllum øðrum, ið starvast í Sjúkrahúsverkinum eins og innan almennu umsitingina.
Hinvegin so metir Fólkaflokkurin, at hesi starvsfólk ikki hava sama virði fyri okkara samfelag enn tey starvsfólk, ið starvast á tí privata marknaðinum.
Hevði eingin Javnaðarflokkur verið í politisku skipanini, so hevði almanna-, heilsu- og skúlaverkið bert verið ein viðfáningur av tí, tað er í dag.
Spírin til, at vit hava ein Javnaðarflokk í politisku skipanini í dag, búnaðist i einum 9 ára gomlum dreingi við vánaligari heilsustøðu fyri umleíð 110 árum síðan. Tá segði hesin við mammu sína: ”Grát ikki mamman. Tá eg verið stórur, skal eg berjast fyri teímum veiku.” Hesi so sera kensluligu og sannførandi orð, segði 9 ára gamli Petur við mammu sína eitt ár aftaná, at pápin sjálvur triði umkomst, tá báturin holvdist í Høvddasundi týsdagin 17. apríl 1917.
Eftir sat mamma Petur einkja við fimm smáum børnum millum 3 og 10 ár og tí sætta undir belti. Neyvan hevði nakar tá væntað, at hesin 9 ára gamli heilsuveiki drongurin seinri gjørdist eitt politiskt reystmenni og var kosin Føroya løgmaður í 1958.
Og sigast má, at hesi orðini, hann segði tá, vóru nærum profetisk. Frá tí, at hann við Javnaðarflokkin fekk politiksa valdið frá veljarunum í 1958, og til hann andaðist, vóru Føroyar fluttar áratíggjur fram, bæði fíggjarliga, mentanarliga og ikki minst, so varð lógávan innan pensjónir og forsorg nýtímansgjørd. Hetta hevði við sær, at ellisrentan varð avloyst av eini fólkapensjón, ið fleirfaldaði ta upphædd, ið pensionistarnir fingu.
Aftaná samráðingar við donsku stjórnina var 60-millióna-grunnurin stovnaður. Hetta var enn eitt risaframbrot fyri føroyska samfelagið, eftir at føroyski fiskiflotin nærum bert bygdi á elligamlar sluppir.
Við hesi nýggju skipanini kundu fiskimenn sláa seg saman og fáa stuðul og lán við tí úrsliti, at 50-60 nýmótans línubátar vórðu bygdir í Noregi og í Føroyum.
Ongantíð í Føroya søgu hevur fiskivinnan eins og flakavinnan á landi havt eitt sovorðið frambrot, hvørki fyrr ella seinri.
Eitt merkisvert politiskt fyribrigdi var hesi árini frá 1958-74: Meðan henda fíggjarliga kollveltingin fór fram bæði á sjógvi og landið, sat tann føroyski Fólkaflokkurin í andstøðu! Orsøkin til tað er helst hon, at Petur M. Dam, sum var løgmaður, til hann doyði í 1969, var fult greiður yvir, at við tí fíggindasinnaða Fólkaflokkinum ímóti tí almenna geíranum, hevði tað verið vónleyst at fingið almanna-, heilsu- og skúlamál nýtímansgjørd saman við Fólkaflokkinum.
Lukkutíð so skipaðu Javnaðarflokkurin, Sambandsflokkurin og Gl. Sjálvstýrið samgongu hesi árini, burtursæð frá árunum 1962-66, tá sokallaða sjálvstyrissamgongan sat.
Sitandi løgmaður Aksel V. Johannesen gjørdi rætt, tá hann herfyr útilokaði at fara í samgongu við Fólkaflokkin. Tað kundi lata seg gera, tá Jógvan Sundsteín var formaður Fólkafloksins. Fyrst og fremst, tí J. Sundstein var ein bæði liberalur og pragmatiskur politikari.
Síðan tá er hesin flokkur vorðin meira og meira høgravendur. At lasta sitandi løgmanni fyri tað, er burturvið. Vit skulu ikki longur enn til Danmark, har tað í áratíggjur eru flokkar, ið als ikki kunnu fara í samgongu saman.
Hinvegin, so ber tað væl til parlmentariskt at finna semjur í fleiri málum, hetta sjálvt um nevndu flokkar eru politiskt ósamdir. So kann veljarin áðrenn valið nærum verða fullvísur í, hvør politikkur verður førdur aftaná valið. Tað kalli eg fyri demokrati.
Frank Davidsen


text:
Kvinnufelagasamskipan Føroya boðar til ársfund í Mettustovu úti á Reyni í Havn. Allir limir í Kvinnufelagnum eru hjartaliga vælkomnir á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. Ársfundur Ársfundurin verður settur kl. 10. Fundarskráin fylgir lógum felagsins. Uppskot til viðgerðar á fundinum…
Ársfundur hjá Kvinnufelagasamskipan Føroya Kvinnufelagasamskipan Føroya boðar nú til ársfund á Toftum. Allir limir í Kvinnufelagnum eru hjartaliga vælkomnir at koma við á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. ÁRSFUNDUR hjá Kvinnufelagasamskipan Føroya verður hjá Tofta Kvinnufelag í hølum felagsins á…
Kvinnufelagasamskipan Føroya boðar nú til ársfund á Glyvrum. Allir limir í Kvinnufelagnum eru hjartaliga vælkomnir at koma við á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. Limir í Kvinnufelagnum, sum ynskja at luttaka, kunnu boða Kvinnufelagnum frá, um vit eru fleiri, so kunnu…
Tíðindaskriv frá Kvinnufelagasamskipan Føroya Leygardagin var Norðoya Kvinnufelag vertir fyri ársfundinum hjá Kvinnufelagasamskipan Føroya (KSF). Á ársfundinum var samtykt, at arbeiðast skal við pensjónsviðurskiftum hjá kvinnum, millum annað við at skipa fyri kunnandi fundum kring landið. Endamálið við at varpa ljós á hetta er, at gera kvinnur tilvitaðar um sína egnu pensjónsuppsparing, ella vantandi uppsparing. Viðurskifti…


text:
Ungdómsbólkurin hjá Amnesty hevur sett sær fyri at seta fokus á ung og aktivismu. Hetta skal gerast við støði í Amnesty átakið, sum kallast DIRVI. Hetta tiltakið er partur av eini størri verkætlan, sum snýr seg um at varpa ljós á ungdómsaktivismu. Fyrsta av fleiri tiltøkum var tiltakið “Frá barnabrúður í Somalia til aktivist í […]
Eg havi gingið á Dramaverkstaðum í nøkur ár. Tá eg hoyrdi at eg fekk møguleikan at fara til eina teaturlegu í Norra, visti eg beinanvegin at eg vildi fara, so eg meldaði meg til, og nakrir dagar seinni fekk eg mail um, at eg hevði fingi pláss á leguni. Vit flugu úr Kastrup tann 5. […]
Hósdagin 20. juli møttust vit á flogvøllinum í Vágum. Jónas, Andrea og Anni fóru ein túr fyrr enn vit onnur. Og Augusta var farin við Norrønu undan okkum við fullum bili av útgerð til skótaleguna. Skótarnir úr Hvalvík fóru sama túr sum vit. Flogtúrurin til Billund var góður og vit komu fram í øllum góðum. […]
Frágreiðing frá Xperiment um luttøku á Århus Vocal Festval Hósdagin 21 mai fóru 23 limir úr Xperiment við Atlansflog.Tá maturin var serveraður, reistust vit í flogfarinum og sungu nakrir av okkara føroysku “slagarum”.Tað bleiv ein veitslurómur umborð . Seinni uppdagaðu vit, at ein flogterna hevði tikið tað uppog lagt tað út á facebook,og hava nógv […]
Verkætlan Tann 24. oktobur 2014, helt Ungdommens Nordiske Råd tingfund fyri fleiri politiskum ungmannafeløgum úr øllum norðurlondunum. Tingfundurin bleiv hildin í Rigsdagen í Stokkhólm, Svørríki. Endamálið við tingfundinum er at skapa sambond tvørtur um landoddarnar, við øðrum ungdómi, ið deilir sama áhuga fyri samfelags og heimsviðurskiftir. Tingfundurin lærir eisini tey ymsu ungu fólkini, hvussu politiskt […]
Fráðgreiðing um verkætlan EYC 2014 HUXA fekk í 2014 játtað pening til verkætlan ” EYC 2014 Freedomsummit ” Í hesum sambandi hevur HUXA luttikið á polittiskari rástevnu í bretlandi. Endamálið er at menna samstarvsførleikar, lesi og skriviførleikar, miðlaførleikar og at veita ungdómi hjálp til politikst arbeiði ungdómi at gagna. Tað hevur stóran týdning fyri føroyskan […]
Frágreiðing – videolag hjá XPERIMENT Fyri góðum 4 árum síðan varð kórið XPERIMENT sett á stovn. Tað varð mannað av sangarum úr ymiskum fyrrverandi kórum hjá kórleiðaranum, Sigrið Sivertsen. Hetta kórið eydnaðist væl, og tá Sigrið fór undir eina útbúgving á konservatorinum, fór hon undir at geva gomlum føroyskum sangum nýggjan ham. Hetta dámdi føroyingum […]
Frágreiðing í samband við stuðul úr stuðulsgrunni FUR´s Tónleikasamtakið Grót, sendi inn stuðulsumsókn til FUR í vár, har søkt var um stuðul til eina verkætlan á hjá Grót á G! Festivalinum 2014. Endamáli við átakinum var, at varpa ljós á miðvísa arbeiði hjá Tónleikasamtakinum Grót, við at menna og stuðla ungum føroyskum tónleikarum at búnast […]
Frágreiðing sambært stuðli til verkætlanir úr stuðulsgrunni FUR’s. Tónlistaskúli Á vári 2014, fekk Tónleikasamtakið Grót játtað stuðul úr Stuðulsgrunni FUR´s, til at byrja tónleikaundirvísing í Tøting, har tónleikavirksemi hjá Grót fer fram. Av tí at nógvir evnaríkir tónleikarar, til dagliga eru knýttir at umhvørvinum kring Tónleikasamtakið Grót, mettu vit í nevndini, at vit høvdu so mikið […]


text:
Tað er samband millum dagliga juice-drekking og øktan vanda at fáa ávísar krabbameinssjúkur.
Tað vísur nýggj fronsk gransking, skrivar CNN.
Í roynd og veru skal tað ikki meira enn 100 millilitur juice, sum svarar til ein triðing av innihaldinum í eini sodavatnsdós, um dagin til fyri, at vandin fyri at fáa krabbamein økist við 18 prosentum, meðan vandin fyri at fáa bróstkrabba økist við 22 prosentum.
Tað ger ongan mun, um drukkin verður rein, natúrlig fruktjuice, juice við sukuri ella bara vanligt sodavatn. Skaðiliga árinið er tað sama.
Um tú veitst okkurt, sum VP ikki veit - skriva so til vp@vp.fo


text:
Tjúguni í Føroyum
Í 2017 yvirhálaðu føroyingar í tjúgunum teir í tretivunum við 19 menniskjum í fólkataliFyri haldarar
Dimmalætting á Ovastevnu: Oyggjabúgvar eru nakað heilt serligt
Havsvimjarar, ein lama, sum leitar eftir gularótum, ein kona, sum lærir fólk at sáa kál og blindarenning í hálvleikinum...Fyri haldarar
Føroyar myndaðu meg sum menniskja og rithøvund
Frá hon var sjey ára gomul til hon var seytjan, frá 1946 til 1956, búði danski rithøvundurin Adda Lykkeboe í FøroyumFyri haldarar
Tann eg eri og tann eg var
Hann hevur vunnið alt, sum vinnast kann. Hann er sum einasti útlendingur blivin tilnevndur til týsku sjónleikaheiðurslønina...Fyri haldarar


text:
Næmingar úr Nám X
5. mars 2011
Í tvær vikur hava Rannvá Arnadóttir og Kristvør Andreasen verið í starvslæru í Stóru Dímun. Tær ganga í Nám X, í Eysturskúlanum.
Tær hava luttikið í øllum arbeiði, sum hoyrir til á garðinum hesa árstíð. Tær hava m.a. ambatað í fjósinum, fingist við skinnarbeiði, og í morgun skipaðu tær fyri ítróttartíma í skúlanum. Tær hava eisini roynt at liggja veðurfastar. Tær sluppu ikki heim í vikuskiftinum fyri veður, og í dag var heldur ikki veður hjá tyrluni, at koma eftir teimum. Hetta tóku tær ikki so tungt, tær funnu sær skjótt okkurt fyrifallandi arbeiði, heldur enn at sita hendur í favn.
« Aftur


text:
Dátureinsan í skjalasavnsútgávum
Vegleiðing til kunngerð 1007 um skjalasavnsútgávur
Tað er uppgávan hjá Tjóðskjalasavninum at samla inn og goyma álítandi dátur. Tí skal skjalasavnsútgávan av eini kt-skipan endurspegla dátur í rakstrarskipanini. Skjalasavnsútgávan verður ofta framleidd av einum uttanhýsisveitara.
Viðhvørt veit ella varnast myndugleikin ella kt-veitari tess, at ymisk sløg av feilum eru í dátunum.
Allir feilir skulu ikki rættast, sjálvt um tað er møguligt. Hetta kann tykjast løgið, men tað kemur av kravinum um eftirfarandi/álítandi dátur í skjalasavnsútgávuni. Um so er, at tiknar eru fyrisitingarligar avgerðir, grundað á dátur, ið ikki hava verið í lagi ella hava havt brek, skal tann ella teir feilirnir eisini síggjast í skjalasavnsútgávuni. Bert soleiðis verður tað møguligt at skilja grundarlagið fyri avgerðini, ið gjørd er.
Tað er heldur ikki loyvt at royna at betra um dátuinnihaldið í mun til rakstrarskipanina. Feilir mugu ikki rættast, um so er, at tað kann vera ivi um, hvat feilurin meinast við. Tað er betri at varðveita feilir enn at gita skeivt.
Henda vegleiðingin lýsir nøkur dømi, har feilir skulu rættast, og nøkur dømi har ikki er loyvt at rætta dátufeilir – at fremja dátureinsing. Dømini í vegleiðingini eru ikki fullfíggjað og skulu ikki skiljast sum ein svarlisti. Nógv sløg av feilum kunnu koma fyri, og tað er valla gjørligt at lýsa allar gjølla. Um tú ert í iva, kanst tú seta teg í samband við Tjóðskjalasavnið.
Í sambandi við framleiðslu av eini skjalasavnsútgávu skal skiljast ímillum sjálvt innihaldið í teimum dátum, sum er kunningarinnihaldið í rakstrarútgávuni av skipanini og bygnaðir og format, sum dátur eru goymdar í. Tað er loyvt at broyta bygnaðin og formatini við heimild í kunngerðini um skjalasavnsútgávur (1007), men ikki at broyta í upplýsingarinnihaldinum av dátum.
Les meira: "Stutt og greitt um dátureinsan í skjalasavnsútgávum".


text:
Í Føroyum skulu føroyingar ráða og ikki Sea Sheperd
Men tað gera vit tíverri ikki, og tí sleppur ein felagsskapur sum Sea Shepherd at gera um seg í Føroyum, og á óreiðiligan hátt skaða umdømi Føroya úti í heimi. Tað er altið lætt at vera bakklókur, men rættast hevði verið, at hesi skipini vórðu forðaði yvirhøvur at koma inn um 12 fjórðingar. So høvdu vit sloppið undan nógvum óneyðugum stríði.
Tíverri eydnaðist tað okkum ikki í hesum valskeiði at yvirtaka útlendingamál. Hesum ætli eg mær tó framhaldandi at arbeiða til frama fyri. Talan er um týdningarmikið mál, ið kemur til sjóndar í hesum døgum. Um málsøkið varð yvirtikið, høvdu Føroyar sitið við avgerðini um, hvørji fólk ikki verða mett skikkaði at sleppa til Føroyar, og soleiðis forða hesum fólkum, ið hava til endamáls at koma til Føroyar at bróta føroyska lóggávu, yvirhøvur seta føtur sínar á føroyska jørð.
Útlendingalógin
Ùtlendingamál er felagsmál, og saman við útlendingamálum hongur marknaeftirlitið, tvs eftirlitið við, hvør kemur inn loftvegis og sjóvegis til Føroyar. Av tí, at vit ikki sjálvi avgera hvør kann koma til Føroyar, var neyðugt at geva løgregluni lógarheimildir til at forða fyri, at Sea Sheperd gjørdi seg inn á okkara rættindi. Hetta er nú lógarásett í grindalógini. Í mínum hugaheimi er tað ongin ivi um, at vit eiga sjálvi at avgera hvør kemur til Føroyar. Tað er ongantíð so umráðandi sum just nú, at vit yvirtaka útlendingamál og marknaeftirlitið, tí í Føroyum skulu føroyingar ráða og ikki fremmandir felagsskapir, sum hótta okkara grundleggjandi rættindi til okkara tilfeingi. Tað er í roynd og veru lagnunnar speisemi, at danskir myndugleikar fyri einans einum ári síðani forðaðu føroyskum skipum og vørum at koma inn í danskar havnir, meðan Føroyar ikki kunnu – eina tí at málsøkið ikki er yvirtikið – forða Sea Shepherd fjepparum at koma til Føroyar.
Tað er í lagi at vera rúmsáttur og vísa tolsemi. Tað er í lagi at loyva fólki at hava sína hugsan, og at lata tey gera vart við seg. Men vit nýtast ikki at vera so bláoygd, at vit saga greinina av, sum vit sjálvi sita á og loyva einum felagskapi til Føroyar, sum hevur eitt endamál at forða grindadrápi við at fremja óreiðiligt – og til tíðir ólógligt og landaskaðiligt virksemi fyri Føroyar. Hetta vísir seg nú eisini at ganga út yvir okkara ferðavinnu
Grindadrápið er aldragamalt og hevur hildið lívið í mongum føroyingi. Talan er í roynd og veru um tilfeingi eins og annað tilfeingi í sjóøki Føroya, og tí kann veruliga hóttanin verða rættur Føroya at fáa til vega tilfeingi sítt. Tískil er tað umráðandi, at vit halda í hevd henda sjálvsagda rætt Føroya. Í Føroyum skulu føroyingar ráða og ikki Sea Shepherd.
Annika Olsen
Valevni Fólkafloksins til løgtingsvalið


text:
Tíðindi
28. november 2019
Fyri at veita dygdargóða og spennandi undirvísing, so tykiskt tað sum um, at lærarar – umframt at vera fakliga væl fyri og hava gott samband við næmingar – mugu hava holla vitan og áhuga fyri, hvørji rák og mentanartilboð eru handan skúlans veggir.
Sjálvsagt, hugsar onkur møguliga, men hetta er í veruleikanum ein óendalig avbjóðing, sum vit støðugt eru í, samstundis sum vit skulu fáa flokkar og næmingar at samvirka sum einstaklingar og sum eina heild í mun til tað fakliga og trivnað.
Skúlin eigur at fylgja við samfelagsrákum, verður ofta tikið til. Og tað er sanniliga eisini spennandi at hava ein aktuellan leiklut sum lærari, har næmingar úr elstu árgangum og heilt niður í innskúlingina sleppa at arbeiða við áhugaverdum evnum. Eitt nú ST-heimsmálunum, løgtingsvali, fólkaræði, mannarættindum, vísindavøku, miðlum og sosialum miðlum fyri at nevna nøkur fá.
Nám hevur ein týðandi leiklut við sínum áhugaverdu temasíðum á www.snar.fo, sum allir lærarar kunnu nýta.
Leiðslur og lærarar skulu eisini á hvørjum ári taka støðu til, um flokkar skulu vera við í tiltøkum og tilboðum úr eitt nú framúr góða Listaleypinum. Á hvørjum ári eru ein ørgrynna av áhugaverdum tiltøkum og verkstovum, sum okkara børn sleppa at uppliva.
Somuleiðis er talv í skúlanum, First Lego League og Skúla-FM í íverksetan vorðið natúrligir liðir í fólkaskúlanum. Felags fyri øll hesi tilboð er, at tey ríka næmingar okkara við lærdómi og upplivingum. Somuleiðis er nógv hjáveiða, so sum tolsemi, virðing, gleði, samstarv og dirvi og hegni at leggja arbeiði og úrslit fram.
Hetta eru tøk, sum lærarar taka, fyrireika seg væl til og oftani arbeiða eyka hart fyri, at tey skulu eydnast. Hetta krevur nógv arbeiði og samskifti í flokstoymum, við næmingar og foreldur og við umboð fyri tiløkini, sum vit fáa bjóðað.
Tískil er skilagott, at floks- ella árgangstoymi sleppa at fyrireika slíkt virksemi í góðari tíð og undir góðum umstøðum. Arbeiðsvikan hjá lærarum í juni 2020, sum verður brúkt til ráðlegging og menning, er hent til júst hetta.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Tíðindi
28. november 2019
Bundna evnið var heimsmálini hjá ST, sum skuldi lýsast í einum stuttfilmi, sum í mesta lagi er 7 minuttir. Filmurin skal nema við minst tvey av heimsmálunum og kunna brúkast í undirvísing, so sum hann er.
Tríggir vinnarar vórðu funnir, sum allir fingu eitt fyrstapláss. Teir fingu sostatt ein triðing av virðislønini, tað er 10.000 krónur í part, av teimum tilsamans 30.000 krónunum, sum Nám sponsoreraði.
Grundgevingar hjá dómsnevndini vóru hesar:
”Gang ein túr” T1 Tekniski skúli, Klaksvík (2:34): Vit síggja eina vanliga føroyska bygd, sum er gjørd úr Lego. Filmurin, sum er gjørdur í stop motion, hevur ein greiðan boðskap, er viðkomandi, hevur gott ljóð og góðan útgangstónleik, sum er viðkomandi fyri evnið.
”Grøna broytingin” næmingar úr 18u Glasir (4:40): Filmurin er flott filmaður og leggur seg sannførandi afturat innsløgum í Degi og Viku. Filmurin vísir á trupulleikar og loysnir í sambandi við veðurlagsbroytingar og letur ekspertar og vanlig fólk sleppa at úttala seg.
”Rúsandi eitur” 8.a á Argjahamri (3:13): Hetta er klassisk filmslist, sum sýnir framúr kynstur at lýsa eina støðu, sum børn kunnu koma í orsakað av rúsdrekkamisnýtslu. Høvuðsleikarin spælir væl og vekir kenslur hjá áskoðaranum.
Filmskvøldið í Námi byrjaði við, at Árni Øregaard, formaður í dómsnevndini, bjóðaði vælkomin og setti eina 70-persóna lagkøku á borðið, meðan Rúni Eysturlíð spældi eyðkennisløg úr filmum á gittar.
Stjórin í Námi, Eyðun Gaard, helt røðu um týdningin at geva filmi rúmd á øllum stigum í undirvísingini kring landið, tí førleikin er góður, og áhugin er sjónliga stórur at arbeiða við filmi. Henda kappingin, sum Nám hevur skrivað út, vísir, hvussu heimsmálini hjá ST eisini kunnu lýsast við hesum miðili.
Allir filmarnir verða lagdir út
Høvið varð at síggja allar innkomnu filmarnar á eini røð av teldum í gongini í Námi. Nú kappingin er av, verða allir teir 19 innkomnu filmarnir at síggja í einum spælilista á Nám og Snar profilunum á Facebook. Síðan verður filmskappingin eftirmett.
Metingarvirði
Tey metingarvirði, sum dómsnevndini hevur brúkt, eru søgan sjálv, hvussu filmiska frásøgusnildið er brúkt, og hvussu tøknin er frágingin. Eisini varð mett um øll loyvi eru í lagi at vísa filmin, og hvussu hann kann brúkast í undirvísingini.
Luttakandi skúlar
Teir 19 filmar komu frá hádeild í fólkaskúlanum og miðnámi. Allir filmar uttan ein høvdu hildið seg innan fyri teir lýstu 7 minuttirnar. Tann eini filmurin var 2 minuttir longri, men varð tó ikki diskvalifiseraður. Glasir og skúlin á Argjahamri vóru best umboðaðir í kappingini, men filmar komu eisini frá Tekniska skúla í Klaksvík, Hoyvíkar skúla, Skúlanum við Løgmannabreyt og Eysturskúlanum.
Dómsnevndin
Dómsnevndin taldi 6 fólk, 3 kvinnur og 3 menn, sum vórðu vald í Námi og í Kringvarpinum. Árni Øregaard, margmiðlasmiður, hevur verið formaður.
Nám ynskir vinnarunum til lukku og takkar fyri stóra áhugan at vera við í stuttfilmskappingini hjá Námi. Nám takkar eisini Kringvarpinum fyri gott samstarv. Nám minnir samstundis á stuttfilmskappingina, sum Klippfisk skipar fyri um vikuskiftið.
Árni Øregaard tók myndirnar.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
113/2006 Uppskot til løgtingslóg um framleiðslu, flutning og veiting av ravmagni (Elveitingarlógin)
Hesir tingmenn viðmæla, sambært § 54, stk. 2, í tingskipanini, at málið kann leggjast fram og fáa viðgerð: Óli Breckmann, Johan Dahl, Kaj Leo Johannesen, Kjartan Joensen, Alfred Olsen, Olav Enomoto, Sverre Midjord, Poul Michelsen, Lisbeth L. Petersen, Andrias Petersen, Henrik Old, Kristian Magnussen, Jógvan við Keldu, John Johannessen, Heðin Zachariasen, Anfinn Kallsberg, Marjus Dam, Gerhard Lognberg og Jørgen Niclasen


text:
Orð: Ókendur
Lag: Svensk fólkavísa frá 1881
Týtt: Kajfinn Hammer
1. “Hvar er bilettin? Og hvagar skalt tú?”
– “Jú, eg skal við upp til Himmalin!”
“Men hvussu skalt tú tó hagar koma
við hesum tokinum, lítla mín?”
– “Jú, sært tú, mamma hon sang so ofta
um Jesu “jarnbreyt” til Himmalin!
2. Fer hetta tokið ei upp til Himmals?
Og sást tú ikki, at hon var við?
Tað var, sum skuldi hon út at ferðast,
tá ið hon doyði – eg slapp ei við!
Nú vil eg við heim til mammu fara,
tí upp til Jesus meg hugur ber!”
3. “Sig mær, nær komst tú á hesar tankar,
mín lítli vinur, á, sig mær tað?”
– “Jú, sært tú, mamma hon sang um Jesus,
at Hann er leiðin til Himmalin!
At Hann á krossinum hekk og bløddi
av kærleika til tín og mín!
4. Alt er so trist og so tómt har heima,
nú síðan mamma ei er har meir!
Frá tí, hon doyði har finnist eingin,
sum við mær syngur og biður meir!
Eg kann ei longur har heima vera,
á veg mót Himli eg eri nú!
5. Her eri eg nú við mínum pjøkum,
á, lat meg sleppa til Himmalin!
Í “Himmaltokinum” frítt øll ferðast,
so sang mín mamma av hjarta glað!
Sig, syngur tú fyri barni tínum
um Jesu “jarnbreyt” til Himmalin?
6. Sig, eigur tú onga lítla dóttur?”
– “Á, jú, men hon er hjá Guði nú!”
“Fór hon til Jesus við hesum toki?
Skal eg frá tær henni bera boð?
Kann eg har siga: Eg sá tín pápa
í sama toki á veg til Guð?”
7. “Jú, víst, mín lítla, sig míni dóttur,
at pápi hennara ei vil meir
á syndavegnum mót glatan ganga,
men hevur vent sær til Kristus nú!
Ja, heilsa henni, at hann frá nú av
er við í “tokinum” heim til Guð!”
8. Og hesin heilt lítli pílagrímur
seg legði niður, og skjótt hon svav!
Og konduktørurin hana ballar,
– hann eina dóttur nú aftur fær!
Hjá honum varð hon tó ei so leingi,
bert nakrar dagar, so bleiv hon sjúk!
9. Hon skjótt kom við upp í “Himmaltokið”
og ferðing hennara bleiv ei long!
Í Frelsta Skaranum stendur hon nú
og syngur Guði ein nýggjan song!
– Mín vinur, tú, sum á sangin lýður,
skalt tú í Himmalin koma við?


text:
Røddin er ikki heilt álvulig í hinum endanum. Tað ríður um niðurfaringartíð eitt sunnukvøld, og tá plagar telefontólið at halda seg í skinninum í mun til gerandisdagarnar í vikuni, og tað var av sonnum álvari í bivandi røddini. Og boðini kløkkaðu, av sonnum, nú mær varð sagt, at Andrias Petersen, politikarin og kommunulæknin hjá gøtufólki og leirvíkingum í eitt mannaminni, so brádliga var slóknaður. Beint sum hann skuldi fara í kirkju, small hann í gólvið, og jarðiska lívið fjaraði úr manninum, sum í sínum lívsgerningi hevði hjálpt so mongum upp á slætt aftur, ið høvdu tørv á læknavísindaligari hjálp. Andvegis deyðanum munar onki, hjá ongum okkara, heldur ikki teimum, sum kenna anatomi´ina, hennara dygdir og skroypiligheitir, betur enn nakar annar. Hann var væl eldri enn eg, og hóast vit ikki vóru politiskir floksfelagar, so brendu deyðsboðini seg rimmarfast í sál mína, - ein rættur heiðursmaður var fallin fyri deyðans líggja alt ov tíðliga.
Maðurin sum ringdi var bróður mín, ein av grannum Andriasar uppi á Gørðum í Syðrugøtu. Sum hálvur syðrugøtumaður og fyri part uppvaksin í bygdini, kennir man hvørja kleyv, men hesin nýggi býlingurin var ikki til í mínum barnaárum. Tað var Andrias heldur ikki, ikki í Gøtu, men oyndfirðingurin, sum fyri part vaks upp í Klaksvík, valdi at gerast gøtumaður, og í hesum leiklutinum stórtreivst hann. Hann var væl lýddur í býlinginum, í bygdini og í læknadøminum. Hann var eisini trúgvur ferðandi lækni hjá fótbóltsfeløgunum GÍ og Víkingi, og hartil sat hann rúma tíð í forstandaraskapinum í Gøtu, m.a. táið sambýlið í Norðragøtu kom undir land. Hitti hann stundum, táið eg legði leiðina niðan á Garðar, og tað eru bert fáir dagar hespaðir upp, síðani eg rendi meg í hann í túninum. Í ketilsdrakt, tað sást at hann tókst við at mála eitthvørt, tók hann sær av løttum eina løtu, og vit fingu okkum eitt longri prát – um mangt og hvat, men dyljast kann neyvan yvir, at politiska støðan í Føroyum og úti í heimi áttu fyrstu raðfesting, nú tveir fyrrverandi løgtings- og landsstýrismenn spjallaðu saman undir Støðlafjalli við Tyrli, Ritafjalli, Sigatindi og Gøtunestindi sum einastandandi og frábærum leiktjøldum.
Tað var ein væl lærdur og búgvin maður, ið setti seg niður sum kommunulækni í Gøtu í 1985. Tærið handan skallabeinini hevur verið eyðsýnt. Eftir realskúla í Klaksvík og studentsprógv úr Hoydølum, og síðani eitt ár sum vikarur við Klaksvíkar skúla, velur hann at matrikulera seg inn á Keypmannahavnar Lærda Háskúla. Hann ætlar at fáa og fær læknaprógv haðani í 1977. Árini 1980-1984 er hann fyri tað nógva í Svítjóð, til tess at fáa sær til vega serlæknaprógv í almennum medisini. Onkuntíð hesi árini er hann eisini til skips m.a. við togaranum Skálabergi hjá Kjølbro. Sjólívið hevði gjørt honum stóran mun, eisini fíggjarliga undir lestrinum, og hann róði ofta aftur á hesa tíðina, sum hevði rúmkað almikið um sjónarring hansara.
Nú er tað søga, men øll vit, sum hava ferðast á bonaðu fjalunum á Tinghúsvegnum, vita, at loftið á gamla tinghúsinum og roykirúmið í nýggja tinghúsinum vóru bráðpannurnar, har tey stóru orðaskiftini vóru hildin, og har tær trivaligu yvirleveringarnar, frá eldri til yngri politikarar, vórðu transformeraðar og gandaðar ígjøgnum guvuna frá brennandi vindlum. Roykirúmið var maskinrúmið. Politiska smiðjan. Á tremur við parlamentariskum løðingum. Tvørtur um øll mørk. Partapolitisk stik. Kálvin, korridorin, har nógv varð tosað og avrátt. Um roykjarar eru meira sosialir enn vindilsandstøðingar, veit eg ikki, men hendan anakronisman, roykjaraklivin, var stútt og støðugt á tremur við fólki, eisini teimum, sum hildu tað vera eitt vánaligt hugskot, at klivin yvirhøvur var til, helst eitt átak frá løgtingsformanninum, Finnboga Ísakson, sum hevði verið sjefdomptørur í verkætlanini, at fáa tingfólki frægari kor.
Ein av nógvum áhugaverdum monnum og kvinnum, sum tíðum frekventeraði klivan, var Andrias Petersen. Seinri tók hann seg saman, og legði ónolluna – roykingina – frá sær. Hann hevði verið landsstýrismaður í stjórnini hjá Edmundi Joensen frá 1994 til 1996. Í 2002 var hann valdur løgtingsmaður, og sat á tingi fram til 2011, táið hann valdi at gevast sum politikari. Harvið gingu vit um hvønn annan í samfull 9 ár í politisku skipanini, og Andrias gjørdist av einhvørjari orsøk ein av teimum, sum mær dámdi serliga væl at samskifta við.
Í eini tíð, har individualistisk rák flyta fólk frá flokki til flokk, lopið verður av løðarsteini á løðarstein, alt eftir sum politisku ættirnar skifta, og kunnu vera mær og bara mær til frama, kann Andrias Petersen týpan kennast ómodernað, leivd frá fornari tíð, men Andrias lat seg ikki syfta av fótum, til tað vóru politisku løðingarnar í sál og høvdi hansara alt ov máttmiklar. Hann var javnaðarmaður alt sítt lív, - socialdemokratur. Kálvføddur betri enn tey flestu, væl lisin í hugsjónini, og norðurlendska vælferðarmodellið, sum socialdemokratarnir eiga sín stóra ognarlut í, var hansara mál og mið. Stútt og støðugt. Áhaldandi. Árini í Svítjóð høvdu havt stóra ávirkan á hann. Tað kendist sum var hann meiri ávirkaður av Branting, Per Albin, Erlander, Palme, Carlsson og Göran Persson enn av donsku socialdemokratunum. Og hóast Stefan Löfven fór yvir um miðjuna eftir hjálp, til núverandi stjórn sína, man tað hava hóvað javnaðarmanninum í Syðrugøtu, at floksfelagin við Eystrasalt kortini sat fyri endanum, táið til stykkis kom.
Vit vóru samdir og ósamdir. Tosaðu um alt, og tað var merkisvert so væl lisin hann var um søgulig og politisk viðurskifti kring um allan heimin. Minnið var sum á fíli, - og fáur kundi seta hann fastan. Í loysingarmálinum vóru vit ikki samdir, hann var reformistur, ikki byltingarmaður, men á hinari slóðini, í dráttinum millum høgra og vinstra, var ikki altíð so langt ímillum, - tað ræður um at vinnulívið fær frælsi til at liva og virka, men samstundis eigur at verða borið so í bandi, at umfordeilingin av samfelagsins virðum kemur øllum til góðar, fyri at óneyðugar gjáir ikki skulu taka seg upp ímillum landsins borgarar. Tað snýr seg um eitt virðiligt lív hjá øllum. Tað ræður um eina meskavídd sum ger, at ongin dettur niður ímillum. Styrkin í samfelagnum verður mátað eftir hvussu hin ringast staddi hevur tað í gerandisdegnum. Socialdemokratisku arkitektarnir Palme, Kreisky og Brandt, og brævaskifti teirra millum, vóru ofta uppi at venda, og virðingin var stór. Andrias var ikki bara ein vanligur javnaðarmaður, hann hevði umvegis hugsjónaðarliga føði funderað ein politiskan sokkil, sum ikki var til at vika. Ongi tilvildarlig tíðarrák kundu taka hann av fótum. Hartil var hann løddur við einum viðføddum trúskapi – loyaliteti – sum ongantíð sveik. Hann akslaði síni skinn við socialdemokratismuna og við Føroya Javnaðarflokk. Líkamikið hvussu tað annars leikaði í, hvussu hart tað rak á kíkin, bognaði hann ongantíð. Hann var Javnaðarflokkurin og flokkurin var hann. Eitt og tað sama á hesum mótinum. Andrias var skemtingarsamur maður, tað varð skotið báðar vegir, og onkuntíð argaði eg hann við hesum, at hann líktist einum føroyskum Andrei Andreyevich Gromyko, sovjetiska uttanríkisráðharranum í áratíggu. Josef Stalin segði einaferð um loyalitet hansara, Gromyko, at fekk hann boð um at seta seg á endan við berum skinni á eitt ísfjall, so flutti hann seg ikki aftur fyrrenn hann fekk boðini um hetta. Flokkurin og samfelagið stóðu omanfyri individið. Brúk kundi verið fyri politikarum av hesum kalibrinum í dag, nú landið skríður skært í avhopparum, og floksformenn hava ilt við at navigera í parlamentarismuni av berum illoyaliteti, ráksnúni og eginsókn.
Í nøkur ár sótu vit saman í løgtingsins mentanarnevnd. Andrias var formaður, og hetta var tíðin, táið hin stóra fjølmiðlasemjan varð gjørd. Sum lundi á jólanátt, at allir teir stóru flokkarnir á tingi taka seg saman um semjur í stórmálum, og ikki minst Andriasi, stóra diplomatinum, fyri at takka, fekst sátt um hetta stórmál. Hesa tíðina ferðaðist nevndin eisini uttanlanda. Í Álandi og Svítjóð. Blídliga fólki í Álandi tók væl ímóti okkum, og formaðurin var sum á heimabeiti, táið vit vitjaðu svenskar ráðharrastovur og stovnar. Ein ógloymandi ferð, sum tað mangan verður tikið til, táið tey í ferðalagnum renna seg í hvønnannan so av og á.
Andrias Petersen var ein gjøgnumkultiveraður maður. Væl lisin, sum sagt, í flestu sjangrum. Hugsjónaðarliga dygt kálvføddur. Málsliga væl fyri. Góður kvøðari. Dugdi at syngja uttanat. Fólkakirkjan, Bíblian og sálmarnir vóru hansara trúarliga univers. Hann var høviskur. Lurtaði, - hevði virðing fyri øðrum og var rúmur í tanka. Hann stóð undir liðini á minnilutunum, og hann risti t.d. ikki á hondunum, táið atkvøðast skuldi um 266b-málið. Í tí meldrinum, turbulensinum og goraganginum vitsti hann, at tað fór at kosta honum atkvøður í Eysturoyar valdømi, men hann fylgdi sannføringini – kosta hvat ið tað kosta vildi. M.a. av hesum kemur hann at standa sum ein drangur í søguliga ljósinum, maðurin sum ikki lat seg taka av fótum, heldur ikki táið mest stóð á stórviðinum og tíðarhvirlurnar hóttu við at foykja alt oman av fundamentinum.
Andrias hevur verið ein sera væl dámdur kommunulækni, og hann hevur virkað sum lækni heilt fram til hendan dagin, táið hann slóknaði og legði leiðina heim í eina av himmalsku tjaldbúðunum.
Tað vardi meg ikki hendan dagin, uppi á Gørðum, at hetta var seinasta ferðin eg fekk orðið á hann. Tú fór altíð ríkari frá eini samrøðu við hendan fróðarmannin, enn táið tú komst á tal við hann. Í rúgvuni eru tað nøkur fólk, sum í samskiftinum geva tær eitt íkast, Andrias var ein slíkur. Tí kendi man seg eisini væl í hansara námind. Ein hollur, fryntligur, hugfarsligur, lívsjáttandi, klókur og heilur maður er fallin. Ein skansi hjá Føroya Javnaðarflokki er tikin av grundini. Føroyar hava mist ein góðan son.
Mestur er saknurin kortini hjá tær Katrini og børnunum Arna og Jóhonnu og grannunum uppi á Gørðum í Syðrugøtu, har hann hevði ein serligan autoritet, ein kastali, ið varð spurdur, tá harðast leikaði á. Hugsjónaðarligt treysti og treytaleysur trúskapur var hansara aðalmerki, í lívinum og á politiska pallinum – tá hevur maður ikki livað til fánýtis.
Mátti Hann, Harrin, ið øllum valdar, tikið sær væl av mínum gamla politiska kollega – Andriasi Petersen.
tórbjørn jacobsen
Um tú veitst okkurt, sum VP ikki veit - skriva so til vp@vp.fo


text:
Guds Sonur
Guds Sonur
Og lítla barn í Betlehem,
tað var ein kongur bold’,
sum kom av høgu himnaborg
á hesa neyðar fold.
Nú hann í himmiríki býr,
tí hann Guds Sonur er;
men altíð hoyrir hann hvønn tann,
í bøn til hansar’ fer.
Soleiðis syngja vit í einum jólasangi. Og í einum øðrum jólasangi ljóðar tað soleiðis:
Uttan synd hann føddur er,
sum heimsins syndir ber.
Hann bæði Gud og maður er,
og øllum sína frelsu ber.
Tað er Jesus, vit syngja um:
Hann er bæði Gud og menniskja!
Hann er sannur Gud og satt menniskja í einum og sama persóni!
Soleiðis hava tey kristnu sungið í 2000 ár. Soleiðis talar Bíblian.
Sannur Gud, og satt menniskja.
Hetta er trupult fyri tankan. Men týdningarmikið fyri trúnna.
Hvat hevur tað at týða, at Jesus er sannur Gud?
Fyrst: Jesus vísir okkum, hvussu Gud er!
Bíblian sigur: “Og hann er mynd hins ósjónliga Guds” (Kol. 1,15).
“Hann sum er ljómin av dýrd hansara og avmyndin av veru hansara” (Hebr.1,3).
Flest menniskju hava eina ímyndan av Gudi. Meir ella minni klára ímyndan. Men tey eru ofta í iva um, hvør Gud í veruleikanum er.
Tá vit siga frá um ein persón, sum vit hava møtt, taka vit ofta fram eina ímyndan av persóninum. Soleiðis gerst tað lættari hjá øðrum at læra persónin at kenna. Soleiðis er tað eisini við Gudi:
Hygg upp á Jesus! So fært tú at síggja, hvør ið Gud er!
Hvussu var Jesus?
Hann gjørdi ikki mun á fólki. Hann elskaði hvørja menniskju. Hjartaliga og inniliga. Jesus var altíð upptikin við at hjálpa, at brúka tíð upp á menniskju og sýna teimum umsorgan.
Hann var trúgvur móti sannleikanum. Men ongantíð so at kærleikin kámaðist.
Hygg upp á Jesus! Hann er Guds mynd.
Soleiðis sum Jesus er, soleiðis er Gud. Soleiðis sum Gud er, soleiðis er Jesus.
Víðari: Jesus vísir okkum, at frelsan er Guds verk!
Navnið Jesus merkir: “Gud er frelsa ella “Gud frelsir”. Jesu navn boðar loyndardómin við Jesu gerningi: “Kristus Jesus kom í heimin at frelsa syndarar” (1 Tim 1,15).
Frelsa merkir, at eitt oyðilagt samband við Gud verður umvælt. Ein slíkan gerning kann einki menniskja útinna. Eingin kann vera sín egni frelsari ella hjá øðrum. Tvørturímóti: Eitt menniskja hevur tørv á at blíva frelst! Tí sendi Gud Son sín í heimin. Frelsaran! Jesus gongur Guds veg. Jesu verk er Guds verk. Jesu frelsa er Guds frelsa.
Sostatt er spurningurin greiður: Jesus frelsir. Tú verður frelst/ur.
Fyri tað kanst tú takka Jesusi. Hann vísir tær, hvør ið Gud er. Hann vísir tær, hvat Gud hevur gjørt. Jesus er Guds Sonur. Tann einasta bjargingin.
Til umhugsanar
“Eingin hevur á nøkrum sinni sæð Gud; hin einborni sonurin, sum er Gud, og sum er í fangi faðirsins, hann hevur kunngjørt hann” (Jóh 1,18 eftir norskari týðing).
Eftir Johnn R. Hardang (Noreg) í bókini “Veien” (Sambåndet Forlag 1998)
Hjørleif Poulsen týddi.


text:
Ímeðan vit bíða eftir at hoyra frá føroyingunum á Rhodos muga vit lána tilfar frá øðrum keldum.
Veðrið á Rhodos er gott. Tey hava 30 hitastig og bakandi sól. Súkklarar úr Jersey hava roynt kappingarteinin, ið er 120 km langur við brekkum upp í 10% hall (hallið niðan á Eiðisskarð úr Funningi er í miðal 6,8%). Tíbetur eru tey lokalu fólkini fús í at koma við eina kalda, hjálpandi hond.
Vónandi finna Rókur og Ottar ókeypis tráðleyst net her, so vit kunna fáa fersk tíðindi teimum. Continue reading Meðan vit bíða…
Mangli eg nú nakað!
Havi júst pakka mær vátdrakt, svimjibrillur, súkkluklæðir, hjálm og alt ”you name it”. Eg kann ikki torga at standa beint áðrenn eina kapping og hava gloymt okkurt. Nú er tað soleiðis at vit triathletar eru so heldigir at vit íðka tríggjar ítróttargreinar. So at tá vit nú skulu svimja kapp tvørturum Trongisvág á Jóansøku, so taka vit eisini súkklurnar suður við og gera eina innanhýsis súkklukapping. Fínasta slag!
Men tað eru sum sagt nøkur ting, man so skal minnast til. Aftrat øll hasum havi eg so eisini vaska og bona súkkluna í kvøld. Ja, eg hugsaði tað eisini, sum eg stóð har og vaskaði súkkluna, eitt leygarkvøld. Áslak; hevur tú veruliga onki betri at gera enn at vaska súkkluna eitt leygarkvøld? Men eg veit ikki, súkklan sær faktisk orduliga gott út nú.
Nú er nokk best at fara í song, so man verður væl fyri til í morgin. Tað verður spennandi at svimja kapp í Trongisvág í morgin. Tað er so í øllum førum nakað spildur nýtt fyri meg.
Áslakur Nesá
leygarkvøld 27.06.07


text:
Magnus Egilsson er í løtuni í Íslandi, har hann royndarvenur við Vali, sum hevur fyrrverandi venjaran hjá HB, Heimir Guðjónsson, sum venjara.
Vinstri bakkurin hjá HB hevur verið fastur maður í landsliðshópinum hjá Lars Olsen í ár. Hann spældi fast á vinstra bakki bæði árini undir Heimi Guðjónssyni í HB. Nú er líkt til, at Heimir ynskir at fáa knýtt føroyska landsliðsspælaran afturat hópinum í Vali, sum eisini telur gøtumannin Kaj Leo í Bartalsstovu.
##med2##
Magnus Egilsson hevur ikki sáttmála fyri komandi ár við HB.


text:
Ongar vørur
Mynstur kunnu her takast niður sum PDF-fílur.
Ein av vælumtóktu vørulinjunum hjá Navia er sermerkta Bindibókin - ein røð av sniðum og mynstrum, sum eru sett saman av einum toymi av lokalum bindikonum, ið eisini fevna víða um við atliti til egna bakgrund, frá fiskavirkisarbeiðarum til vælútlærdar sniðgevar, eins og aldur, frá 15 til 84. Tær fáa e...
Mynstur kunnu her takast niður sum PDF-fílur.
Ein av vælumtóktu vørulinjunum hjá Navia er sermerkta Bindibókin - ein røð av sniðum og mynstrum, sum eru sett saman av einum toymi av lokalum bindikonum, ið eisini fevna víða um við atliti til egna bakgrund, frá fiskavirkisarbeiðarum til vælútlærdar sniðgevar, eins og aldur, frá 15 til 84. Tær fáa eina ásetta uppgávu, ið síðani verður framleitt við hond. Sniðgeving teirra verður myndað og vald burtur úr til stórframleiðslu eins og seld fyri seg. Mynstrini verða niðurskrivað og umsett til fleiri mál, íroknað danskt, svenskt, enskt og íslendskt. Navia er errið av og leggur dent á at gagnnýta tey evinrík fólkini, sum eru um felagið, runt um alt landið.
Undirbólkar
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum
Tøk á donskum og svenskum


text:
Á jólum 1999 kom tann fyrsta av trimum fløgum við Kulum Rótum. Nógvir av sangunum gjørdist alt fyri eitt sera væl umtóktir, og skjótt var fyrsta fløgan uppseld. Alt árið 2000 varð nógv spurt eftir teimum væl umtóktu Kulu Rótunum, og saman við góðu vinunum Trølla Pæturi, ommuni og Nósa varð sungið og dansað fyri børnum í øllum aldri. Til jóla tað árið kom so onnur fløgan.
Summarið 2001 fóru Kulu Røturnar eina minniliga ferð til Grønlands, og eftir tað fóru trøll og børn spakuliga hvør til sítt. Kanska var orsøkin, at Trølla Pætur var vorðin filmsstjørna, og ein av kulu rótunum, Brandur Enni, barnastjørna. Men ein fløga kom kortini afturat í 2002.
Skjótt gongur tíðin. Men Kular Røtur eru ikki gularøtur. Tær spillast ikki eins og vanligar røtur og plantur, og tíðin hevur víst, at sangir sum “Hon er omma mín”, “Karin”, “Vera” og “Tey kalla meg Babe” eru vorðnir fólkaogn.
Í sangbókini við gyltari permu eru 29 sangir við nótum og besiffringum, sum Magni Husgaard hevur gjørt. Edward Fuglø hevur sniðgivið og myndprýtt og prentvirkið Cre8 hevur brotið um og greitt bókina til prentingar.
Aftur


text:
Hotel Hafnia og Parasport Føroyar hava gjørt stuðulsavtalu. Avtalan merkir, at Hotel Hafnia verður ein av høvuðsstuðlunum hjá Parasport Føroyar komandi trý árini.
Avtalan ger tað møguligt fyri Parasport Føroyar at eggja enn fleiri at íðka para ítrótt og haraftrat kann ein møgulig føroysk luttøka í Paralympisku leikunum í Tokyo 2020, gerast veruleiki.
"Vit Fegnast um, og eru sera takksom fyri at Hotel Hafnia vil halda fram at stuðla arbeiðinum hjá Parasport Føroyar, eins og tey hava gjørt seinastu árini" sigur Egga Jensen formaður í Parasport Føroyar.
Hugsjónin hjá Parasport Føroyar er at tað fyri einhvønn, ið hevur onkran tarn, skal vera heilt natúrligt at søkja sær styrk kropsliga, heilsuliga og sosialt í einari hóskandi ítróttagrein.
“At taka virknan lut í samfelagnum, er partur av virðisgrundarlagnum hjá Hotel Hafnia” sigur Pætur T. Thomsen í sambandi við at nýggja stuðulsavtalan varð undirskrivað.
“Tað skal sjálvandi vera pláss fyri okkum øllum og í tann mun, vit kunnu rætta eina hjálpandi hond, gera vit sjálvandi tað. Parasport Føroyar er fyri allar føroyingar, ið hava ein tarn og hóast hendan, vilja íðka ítrótt og annars liva eitt virkið lív” leggur Pætur T. Thomsen aftrat.


text:
UM LÍVLINJUNA
Kanningarfólk hjá Amnesty eru sjónarváttar og kanna umstøður kring heimin. Tá tey meta, at ein skjót undirskriftainnsavnan kann gera ein mun, verður málið sent út til allar Amnesty deildir.
SKUNDMÁL
Les meira um málini, sum vit hava skrivað fyri.
ER TAÐ TRYGT AT SKRIVA UNDIR?
Les meira um, hvussu vit tryggja teg og tína undirskrift.
SOLEIÐIS GERT TÚ
Tað er lætt og tað ger mun.
TAÐ GER MUN
Eitt út av trimum Lívlinju málum geva úrlit. Les meira um úrslitini frá 2015.
Um tú hevur fyrispurningur, kanst tú seta teg í samband við okkum á tel 235819 ella við at senda ein teldupost til elsa@amnesty.fo.


text:
Klokkan seks á kvøldi 19. oktober 1957 hoyrdist kirkjuklokkan á fyrsta sinni ringja í Dals bygd, og sunnudagin t. 20 oktober varð kirkjan vígd av Jákup Joensen prósti.
Kirkjan er góðar 6 m breið og 11,9m long. Á norðursíðuni vestan er forkirkjan, ein útbygningur, sum er 3,8m langur og 3,6m breiður.
[KELDA: J. P. Gregoriussen, Nýggjaru Kirkjurnar]
Kirkjuráðið
Formaður
Sjúrður Nolsøe, Dalsvegur 18, 235 Dalur tlf. 261403/265271
Meira kann lesast um Dals kirkju HER
Dals kirkja
Klokkan seks á kvøldi 19. oktober 1957 hoyrdist kirkjuklokkan á fyrsta sinni ringja í Dals bygd, og sunnudagin t. 20 oktober varð kirkjan vígd av Jákup Joensen prósti.


text:
Góðu fulgfiðringar, góðu varmakeldugestir.
Eg fari fyrst at takka fyri, at eg fekk hendan møguleikan at seta varmakeldustevnuna 2019.
Vit hava øll okkara dreymar.
Alt byrjar við dreymum, og uttan dreymar var einki.
Ítróttarfólkini sum fara at kappast á hesi stevnuni, tey hava øll ein dreym um at fáa eitt gott úrslit. Tað er ikki altíð at dreymurin endar sum veruleiki, men uttan ein dreym verður einki úrslit.
Øll listafólkini sum sýna fram á Varmakeldu (og tey eru nógv í tali), tey høvdu ein dreym um at skapa nakað stórt, longu áðrenn tað fyrsta penslisstrokið fór eftir løriftinum, ella áðrenn tey fóru undir onkra aðra list. Tað byrjaði sum ein dreymur, ið seinni bleiv til eitt úrslitið. - Kanska ikki akkurát tað úrslitið, sum tey sóu fyri sær í dreyminum – men kortini eitt úrslit.
So leingi sum vit eru børn, droyma vit stórt. Vit hava tá framvegis ikki fingið bankað inní høvdið, at ”hatta ber ikki til”. Vit tekna tær myndirnar, sum vit ætla okkum at tekna. Um tað sum hendir á tekningini ber til ella ikki, hevur minni at týða. Vit tekna tað, sum vit droyma - so leingi sum vit eru børn.
Men tá vit blíva vaksin, tora vit ikki ordiliga. - Tí hvat fara hini at siga um hetta? - Hetta ber jú ikki til. (eingin ger so).
Men samtíðis halda vit, at tað er so deiligt at hyggja eftir teknifilmum, tí har ber alt til.
Winston Churchill segði, at alt ber til – sjálvt tað ómøguliga – tað tekur bara longri tíð. Og júst trúnna á tað ómøguliga í eini truplari tíð, fekk hann at smitta av til alla tjóðina, tá tað ráddi um at halda mótinum uppi. Dreymurin um tað sum sá ómøguligt út, vaknaði.
Einaferð tá ein stórur katedralur bleiv bygdur, tá sótu tveir menn og høgdu hvør sín stein. Teir blivu báðir spurdir: ”Hvat gert tú?” Annar svaraði: ”Eg høggi ein stein.” Hin svaraði: ”Eg byggi ein katedral.”
Sært tú bara tann lítla steinin, ella sært tú katedralin?
Torir tú at droyma størt?
Tað sigst um humlubiina, at reint teoretiskt kann hon ikki flúgva, tí veingirnir eru ov smáir til kropsvektina (og nú tosa vit altso um fluguvekt). Men eingin hevur sagt henni, at hon ikki kann flúgva, og tí flýgur hon. - Eingin hevur køvt dreymin um at gera tað, sum onnur halda, ikki ber til.
Og tað er hetta sum ger, at summi skapa nakað nýtt. - Tey tora at lata seg úr spennitroyggjuni og halda fast í tí barnsliga dreyminum, har alt ber til. - Eisini tað ómøguliga.
Tað er ómøguligt, sigur ivin.
Tað er vandamikið, sigur óttin.
Tað er óneyðugt, sigur skilið.
Men ger tað kortini.
Tá Albert Einstein legði fram relativitetsteoriina, tá breyt hann fullkomuliga við ta tá kendu vísundina, og fólk ristu við høvdinum. - Líka til tey máttu ásanna, at hann hevði rætt.
Hvussu nógvum uppfinnarum hava fólk ikki flent eftir, líka til tey sóu, at tað virkaði?
Hasin klaverspælarin á málningunum hjá Frits – hví hevur hann eina krokudillu liggjandi á fanginum? - Eingin ger so!
Eg hoyrdi fyri nógvum árum síðani eina søgu, sum skuldi vera sannheit. Tað var ein bussur, sum skuldi setast inn í eina garagu, men hann var akkurát for høgur. So har fóru menn við meitlum at høgga eitt lítið petta av betongini omanfyri hurðina. Men so kom ein lítil smádrongur framvið og spurdi, hví teir ikki heldur sleptu luftini úr dekkunum, so bussurin bleiv lægri. - Og tá bar til.
Sum vaksin læsa vit okkum til eina loysn, tí soleiðis plaga vit at gera, og vit vita, at tað plagar at rigga. Barnasinnið harafturímóti er opið. Tey duga ikki so væl at skyna ímillum hvat ber til og hvat ikki ber til, og tí droyma tey ofta um at gera tað, sum ikki ber til. Tey eru kreativ – tey skapa nakað nýtt.
Fyri nógvum árum síðani fylgdist eg onkuntíð við einum dreingi, sum tað segðist um, at hann var ein droymari. Eg minnist at hann segði einaferð við meg: ”Eg skilji ikki, hví fólk síggja niður á droymarar, tí tað eru tey fólkini, sum fáa nakað burturúr.
Halgabók sigur, at trúgv er at vera fullvísur um tað, sum ikki sæst. Tað er at hava álit á nøkrum, sum liggur uttanfyri tað sum vit síggja, hoyra og fata. Og tað er ikki uttan grund, at sama Halgabók sigur, at vit eiga at vera sum børnini. Barnasinnið avmarkar seg ikki bara til tað, sum barnið sær og skilir. Tað hevur dreymar og álit, sum røkkur langt útum tað.
Eitt skal Fuglafjørður og fuglfirðingar eiga: Her sleppa fólk at droyma – stórar dreymar og eisini orginalar dreymar. Tí hevur bygdin eina ørgrynnu av fólki við skapandi evnum. Hesi kunnu millum annað bólkast sum tónleikarar, myndlistafólk, vinnulívsfólk og annars vanligir orginalar.
Tað at tað á hesi stevnuni ber til at savna 50 listafólk, sum øll hava samband við Fuglafjørð, tað sigur ikki so lítið.
Seinasta heyst hevði eg tann heiður at sleppa at gera nakrar útvarpssendingar úr Fuglafirði. Og eg undraðist yvir, hvussu nógv fólk Fuglafjørður eigur, sum hava eina søgu at siga frá. Her hendir nógv! Her eru nógvir dreymar blivnir- og blíva til veruleika.
Og so má eg eisini siga, at bygdin hevur eisini hendan deiliga fuglfjarðahumorin. Tað kom mær ofta væl við sum útvarpsvertur, at eg kendi henda serliga humorin, og kundi loyva mær at brúka hann mitt í eini beinleiðis sending. - Men eg mundi eisini komið illa fyri, tá onkur gestur var í sendingini, sum ikki var uppvaksin her í bygdini. - Tá riggaði tað slett-ikki. - Tað er ov orginalt.
Tað er ikki altíð at dreymarnir ganga út, men tað kemur eisini meira enn so fyri, at úrslitið verður størri enn dreymurin.
Fyrstu fólkini sum í landnámstíðini stevndu inná Fuglafjørð og fóru á land heimi á Oyruni, høvdu ein dreym. Tey droymdu um at finna eitt stað, sum var betri enn tað, sum tey fóru frá. Tey funnu ein vakran fjørð, her tað bar til at seta búgv. Men tey sóu nokk ikki fyri sær, at tað einaferð fóru at búgva hávtannaðtúsund fólk í Fuglafirði.
Tey droymdu stórt og satsaðu, og hóast tey ikki sóu tað sjálvi, so heysta vit í dag fruktirnar av teirra dreymum.
Á Varmakeldustevnuni hesaferð verður hátíðarhildið, at listaframsýningarnar á stevnuni hava 50 ár á baki.
Tey sum skipaðu fyri fyrstu framsýningini fyri 50 árum síðani, droymdu helst bara um eina framsýning. - Og so komu allar hinar aftaná. Veruleikin vaks uppum dreymin.
Sjálvur havi eg nógv góð minni frá varmakeldustevnuni. Eg var so heppin, at eg átti ein abba og tveir mammubeiggjar, sum áttu útróðrarbátin Dragan. Og hann plagdi Útvarpið at lána til at siga frá kappróðrinum á Varmakeldu. - Og so sluppu vit við. Men vit fingu strangar ordrar um, at vit máttu vera friðarlig.
Og tað riggaði væl, men eg minnist at tað eina árið hoyrdi mamma okkara, sum sat heima við hús og lurtaði eftir útvarpinum, mitt í kappróðrinum, eina snjalla barnarødd rópa navnið á beiggja mínum.
Jú nógv góð minni eru frá stevnuni, og vónandi fer henda stevnan eisini at seta góð spor í minnini.
Um vit skulu taka tingini frá tí humoristisku síðuni, so kunnu vit siga, at tað er nógv orginalt í Fuglafirði.
Hetta man vera einasta plássið í verðini har øll mugu hava eyknevni, tí eingin veit, hvussu fólk veruliga eita.
Og helst er Fuglafjørður eisini einasta pláss í verðini, har tú finnur fótbóltsfjepparar sum enn ganga stoltir av einum 40 ára gomlum meistaraheiti.
Hvar aðrastaðni finnur tú ein fjørð, har ringasta brimætt liggur út eftir fjørðinum?
Hvar aðrastaðni gongur tú norðeftir, tá tú gongur suðureftir og heimeftir, tá tú gongur norðureftir?
Og hvar aðrastaðni finnur tú ein tunnil, sum kemur út beint við síðuna av har, sum hann fer inn?
Og man tað vera nakra aðrastaðni, at fólk taka brúðarmyndir við Kyrjasteini sum bakgrund?
- Er tað løgið, at fólk her blíva smáorginal?
Hvørjar dreymar hava vit fyri okkara land og fyri bygdina, sum vit búgva í? Tora vit at hugsa stórt, ella læsa vit okkum í tankanum um, at soleiðis plaga vit at gera, og tað plagar at rigga. Tora vit at vera sum børnini, sum hava dreymar langt útum tað sum hini halda ber til?
Vit hava øll onkrar dreymar.
Avbjóðingin er at tora at handla eftir dreymunum líkamikið hvat onnur halda.
Vit skulu vita, at ikki allir dreymar ganga út
Men alt byrjar við dreymum, og uttan dreymar var einki.
Takk fyri at tit lýddu á og góða Varmakeldu.
Og við hesum orðum fari eg at lýsa Varmakeldustevnuna 2019 at vera setta.


text:
Heimasjúkrarøkt fevnir um sjúkufyribyrging, sjúkrarøkt, endurmenning, uppsøkjandi arbeiði og almenna heilsuvegleiðing. Endamálið er at fyribyrgja sjúku, stimbra sálarligu og likamligu heilsu og trivna borgarans, endurmenna mistan førleika, stimbra møguleika hins einstaka at klára seg sjálvan og veita røkt og umsorgan.
Heimasjúkrarøkt er ókeypis og umfatar borgarar í øllum aldri, bæði í mun til bráðkomna og kroniska sjúku. Sjúkrarøktin verður veitt í ambulatorii, heima hjá borgaranum ella á bústovni.
Avgerð um at veita sjúkrarøkt verður tikin við støði í eini fakligari meting.
Um einum tørvar sjúkrarøkt ber til at venda sær til Roðan á tlf 478200, yrkadagar millum 10-15 ella senda umsóknarblað, sum fæst niðast á síðuni.
Deildarleiðari er Kristbjørg Toftegaard, sjúkrarøktarfrøðingur


text:
19
SJÓGVUR & FÓLK — #5 THOR OFFSHORE
Support/escort skipið Thor Modi, bygt í 2015, á Besiktas skipa smiðjuni í Turkalandi; Niðast, frá vinstru— support/escort skipini Thor Frigg, Thor Freyja og Thor Magni, øll bygd á Besiktas í Turkalandi í 2015.
Thor: Vunnu pláss innan olju og gass við bakgrund í fiskivinnu At leita út í heim og finna “grønari bø” hevur søguliga í stóran mun lagt lunnar undir føroyska fiskivinnu og aðra sjóvinnu—og gevur framvegis meining sum ímynd av vinnumøguleikum, sigur Hans Andrias Kelduberg, stjóri á Thor.
H
Búi Tyril
A NS A NDR I AS Kelduberg, stjóri og høvuðseigari í Thor sam t akinum í Hós v ík, er kendu r sum ein ágrýtin, al tjóða orienteraður vinnulívs maðu r og sum ein væl org aniseraður leiðari. At hann er fyrrverandi fiskiskipari merk ist rættiliga skjótt, um tú fært høvi til at hava eina samrøðu við hann; men tú merkir eis ini at veiðimanna instinktið er væl tamt aftan á mong ár inn an tænastuvinnu við handils skipum—í frálanda tænastu fyri oljuvinnuna, ein vinna sum er eyðkend av einari aðra ri mentan og sum virkar und ir heilt øðrum fyritreytum samanborið við fiskivinnuna. “Vit fingust við fiskarí burtur a v, f iskaðu millum annað svartkalva við gørnum,” greiddi hann frá. “Men so kom oljuleiting við Føroyar upp á tal í 1990unum, og vit skiltu at feløgini sum gjørdu seismiska r kanningar høvdu tørv á tænastuskipum. Vit høvdu eitt f iskiskip sum
vísti seg at kunna brúkast til endam áli ð, og samstarvið við seismikk skipið riggaði væl. Tað var soleiðs vit komu í gongd innan hesa vinnuna.” Tænastuveiting í sambandi við seismiskar kanningar og seinni boringar við Føroyar gjørdist soleiðis startskotið til eitt heilt nýtt tíðarskeið fyri Thor—og fyri alt tað, ein nýggjan kapitul fyri føroyskt vinnulív. Virksemið vant skjótt upp á seg, og Thor fór í alsamt størri mun undir at veita sína tænastu, ikki bert langt uttan fyri føroyskt sjóøki men eisini langt uttan fyri Norðsjógvin. Eitt tilvildarligt check av flotakortinum á heimasíðuni hjá Thor vísir at tey átta supp ort- og eskortskipini hjá fel agnum beint nú eru stødd á hesum støðum: uttan fyri ta kanadisku eysturstrondina, út fyri Vestur Afrika, vestan fyri Malaysia, norður úr Indonesia, í Norðsjónum, og í Norska Havinum. Fýra av hesum veitingar skipu m—Thor Freyja, Thor Frigg, Thor Modi, Thor
Magni—vórðu bygd í 2015 í Turkalandi, neyvt eftir spec ifikatión hjá kunda; við øðrum orðum, sera framkomin og nýmótans skip, smíðjað til endamálið tey verða brúkt til. Hini veitingarskipini í flotanum telja Thor Omega og Thor Alpha, smíðjað í Føroy um í 2008 og 2009; Thor As sister, bygdur í Kina í 2006; og Tórsvík, eitt eldri skip bygt í Danmark í 1979. HALDA TØRN Thor Omega, sum varð bygd ur á Skála, skal umbyggjast í næstum, og sáttmáli um hetta er undirskrivaður við MEST. Talan er um at gera pláss fyri nýggjum kømurum og til hoyrandi hentleikum, við at byggja og seta í eina nýggja sektión undir brúnni. “Tey fýra nýggjastu skip ini hava øll havt langtíðar sáttmála síðani tey komu í tænastu,” segði Hans Andrias Kelduberg. “Tey flestu av hin um skipunum arbeiða undir styttri sáttmálum. Tíbetur hava vit sum heild nokkso nógv at gera, sjálvt um tíðirn
THOR OFFSHORE
ar í oljuvinnuni hava ikki verið góðar hesi seinastu fimm ár ini.” Neyðugt hevur verið í oljuvinnuni, eisini hjá Thor, at trimma og spara har sum til ber. Sostatt er stavsfólka hópurin minkaður eitt sindur, soleiðis at ídag starvast tilsam ans, íroknað tey sum arbeiða á sjónum, umleið 200 fólk í samtakinum, sum fevnir um reiðaríini Thor Offshore og Thor Fisheries og skeljavirkið O. C. Joensen á Oyri. “Vit ganga høgt uppí at skapa góð arbeiðspláss,” segði stjórin. “Hetta er týdningarmikið fyri øll, ikki minst fyri okk ara fólk og fyri felagið sjálvt. Tí fyri at standa seg í altjóða kapping mást tú hava starvs fólk sum eru dugnalig, og fyri at fáa fatur á teimum og síðani at kunna varðveita tey, mást tú síggja til at tey trívast á sínum arbeiðsplássi. Hetta er vælkent og ljóðar einfalt, men er ikki tess minni um ráðandi—ein avbjóðing sum alla tíðina er har.” At duga at tillaga seg tá broytingar henda í tí vinnu liga umhvørvinum er somu leiðis av størsta týdningi, vísti hann á. Men hvat er tað sum serliga hevur gjørt at Thor hevur megnað at staðið seg so væl?
“Eg haldi tað hevur havt stóran týdning at vit hava verið rættiliga kvik í at laga okkum til broyttar umstøður. Eisini at ikki hava øll eggini í einari kurv, og verið bæði í fiskivinnuni og frálandavinn uni. Men kanska enn viktig ari er at vit hava eydnast í at skipa okkum væl, samstundis sum vit hava lagt dent á at halda fokus í gerandisdegn um, í øllum meldrinum sum hendir alla tíðina—at duga at delegera arbeiði og ábyrgd arøkir út er partur av hesum, somuleiðis røtt raðfesting av uppgávum, og týdningurin av øllum tí kann illa yvirmetast. Eitt annað sum hevur týdning tá tað kemur til leiðslu, ikki minst, er at hava ta mentalu styrkina og treystið til at ikki geva upp tá tað leikar hart á— tað vísir seg ferð eftir ferð.” Hans Andrias Kelduberg legði afturat: “Hetta við at leita longur út og finna grøn ari bø, eins og góðir fiskimenn altíð hava gjørt, er eisini nak að sum eg haldi er partur av okkara lyndi. Tað hevur verið við til at gjørt Thor Offshore til tað tað er ídag; men vón andi fer Thor Fisheries eisini at fáa størri ágóða, so ella so, av tí arbeiði vit gjørdu við at útvega Føroyum atgongd til fiskiskap eftir rossamakreli í Kyrrahavinum. Vit vóru eisini við í arbeiðinum at vísa á tað ríkidømi av makreli sum varð staðfest í føroyskum sjógvi fyri umleið 10 árum síðani.” []
Kunningar- og kjakblað um fiskivinnu, alivinnu og sjóvinnu.
Published on Aug 19, 2019
Kunningar- og kjakblað um fiskivinnu, alivinnu og sjóvinnu.


text:
Pól Skarðenni (f. 1962) er virkin listamaður. Listin hjá honum er víðskygd, og stílurin og myndevnini eru fjølbroytt. Hann málar bæði vakrar og friðarligar landslagsmálningar, ekspressivar og samfelagsviðmerkjandi myndir, og upploysir myndflatan við abstraktum strokum. Eyðkennið hjá Pól Skarðenni er, at hann fangar løtuna meðan hon er. Hann arbeiðir miðvíst við einum hugskoti til hann hevur loyst gátuna, og síðani fer hann víðari. Hetta ger hann til ein leitandi listamann.
Ein týðandi partur av myndevninum hjá Pól Skarðenni er landslagið. Honum dámar væl at fara út í náttúruna at mála. Á henda hátt miðlar hann sínar egnu upplivingar av tí broytandi veðurlagnum og ljósinum, og hetta gevur myndunum lív. Hin helmingurin av myndunum er sera fjølbroyttur, alskyns myndevni við skiftandi málingarlagi. Ein sansabærur og evnisligur eldhugi er á løriftinum, og tað tíðarleysa í myndunum talar beinleiðis til okkum øll.
Pól Skarðenni er sjálvlærdur listamaður. Hann er útbúgvin verkfrøðingur og hevur arbeitt sum sniðgevi á stórum verkætlanum í Evropa. Sum smádrongur dámdi honum væl at tekna, men í tí aldrinum, tá ið tey flestu gevast, helt Pól Skarðenni fram. Áhugin vaks, og tá ið hann byrjaði í student, ognaði hann sær síni fyrstu máliamboð. Hann hevur altíð málað í frítíðini, men síðani 2003 hevur hann gjørt list burturav. Pól Skarðenni er umboðaður á fleiri gallaríum uttanlands, og til ber at vitja listamannin í verkstovu hansara í Vatnsoyrum.


text:
Hylurin
Í Míni jólabók 1950 hava hesi skrivað søgur og sangir: Jákup M. Kjeld, Marius Johannesen, Samuel Johansen, Hans A. Djurhuus, Holger Bærentsen, Jóhann Kallsoy, Martin Joensen, Jákup Berg og Jeffrei Henriksen.
Myndirnar eiga: Janus Kamban, William Heinesen, J. P. Meitilberg, Elinborg Lützen, Eivind Dalsgarð og Jákup M. Kjeld. Permumyndina gjørdi Ingolf á Reyni.
Í 1950 kom Mín Jólabók út aftur eftir so langan steðg, at hon var um at fara í gloymskuna. Tað var tí við gleði og spenningi, vit skúlabørn í lesibúnum aldri settust at kaga í hana. Frammanundan var nærum eingin føroyskur lesnaður til børn uttan vanligu skúlabøkurnar, sum vit høvdu tugt og tanlað, serliga Per-bókina, ið nógv dugdu uttanat, og danskar jólabøkur nøktaðu ikki nýkveikta lestrarhugin hjá 10-ára gomlum barni, hóast har stóðu góðar søgur í. Tí var tað ein fragd at fáa bók við fittum, spennandi og viðkomandi søgum at hugna sær við.
Hylurin eftir Sámal Johansen. Sámal hevur skrivað ein hóp um bygdalív og mentan fyrst í 20. øld, men her er tað hugaheimin og spælið hjá børnum fyrstu árini eftir seinna heimsbardaga, hann lýsir við hepnari hond. Hylurin var søgan um spæliplássið hjá børnunum í lítlari bygd, har modernaða tíðin ikki var rokkin inn um eingjargarðarnar. Í hylinum niðri á sandinum spældu børnini, stór og smá, bæði gentur og dreingir, alt summarið, og har kundi vera bæði látur og grátur. - Søgan gekk sum framhalddssøga í Mínari Jólabók trý ár á rað og lýsir, hvussu nútíðin spakuliga broytti leikin og víðkaði sjónarringin hjá børnum á avbyrgdum plássi, sum lítið samband hevði við umheimin uttan vitjan av postbátinum tvær reisir um vikuna.
Flestu páparnir vóru sjómenn, meðan mammurnar starvaðust heima, og hóast nútíðin ikki enn var komin við sínum hentleikum, høvdu flestu hús radiotól, har dúgliga varð lurtað á ”fiskabylgjuni”, hvussu gekst við fiskiskapinum á fjarleiðum. Og radiosamskiftið millum skipini endurspeglaðist eisini sum partur av leikinum í hylinum, tí páparnir hjá størstu dreingjunum, Óla og Jákupi, sigldu við trolara úr onkrum stórplássi, og sjálvandi høvdu dreingirnir hvør sítt ”stásiliga” far at sigla við í hylinum, sum var havið, har tey lond og leiðir, ið dreingirnir høvdu hoyrt um, lógu.
Hugflogið var gott. Grønland var sjálvandi ein steinur við flagtorvu omaná, Ísland ein hvítur steinur, og botnurin í Hvítahavinum var stroyddur við hvítum skelsandi, so ikki var trupult at finna røttu fiskimiðini, hóast nautiska útgerðin var so sum so. Men radiosendararnir hoyrdust víða um, og prátið var sum hjá gomlum rokskiparum og ólíkt tí orðfeingi, sum børn nýta nú. Stásiligu fiskiførini vóru kassafjalir, spískaðar í annan endan og høvdu kanska onkran kubba festan á sum brúgv. – Genturnar spældu mest rundan um hylin, har tær bygdu sandhús og annað, sum hevði størri áhuga enn skip og fiskiskapur, og væl lá fyri hjá teimum.
Men so við eitt broyttist spælið við hylin, og ein nútíðaralda floymdi yvir sandin. Hetta hendi, tá ið Pætur kom at halda summarfrí nakrar vikur. Hann var reiðarasonur av stórplássinum, har bæði bryggjur, handlar og akvegir vóru, og hann var so fínt ílatin, í longum brókum, har hann kom í land úr postbátinum, at Óli og Jákup øtaðust, og við sær hevði hann fulla tasku av karamellum at geva bygdarbørnunum. Karamellurnar vóru í so vøkrum pappíri, at genturnar nentu sær ikki at blaka burtur, men brúktu tað til serviettar og dúkar í spælihúsunum. –
Har kom meira ferð yvir spælið, nú ið Pætur fór at skipa fyri. Hann greiddi ognarviðursftini við hylin og keypti lendi frá hinum børnunum at gera vegir og lendingar á, so dreingirnir hildu hann vera í ørviti at fáast við slíkt fjas, men tá ið hann at enda kom við tveimum stásiligum modelttrolarum, sum Jákup og Óli sluppu at føra, vóru glómur í teimum, og øll mutan tagnaði. Sjálvur skuldi hann vera reiðari og treytaði sær at keypa fiskin frá teimum.
Hjá gentunum hendi eisini stórbroyting. Pætur lærdi tær at byggja stór og stásilig hús við hentleikum, tær aldrin høvdu hoyrt um. Nú skuldi vesi, el-komfýrur og AGA-komfýrur inn í hvørt hús, og sjálvur bygdi hann sær so stásiliga borg, at tær øtaðust.
Sostatt byrjaði nýggja tíðin í bygdini sum barnaleikur í fjøruhylinum, og spískaðu fjalirnar, sum einaferð høvdu verið stoltleikin hjá dreingjunum, rókust nú sum annað órudd á sandinum, meðan genturnar í huganum sóu fyri sær alt hetta nýggja, sum Pætur hevði sagt frá. – Jákup var sum heild nøgdur við broytingarnar, men Óli, sum plagdi at vera fremstur í øllum spæli, var hálvavegna í døpurhuga, tí nú snúði alt seg um, hvat Pætur segði og gjørdi. – Men at hann var avundsjúkur inn á Pætur, tað vildi hann ikki hava sitandi á sær, tí tað var ein ring sjúka at dragast við.
Aftur


text:
Sálarfrøði
Sálarfrøði er frøðigrein um sálarligar eginleikar og atferð hjá fólki. Hetta er nýggj vísindagrein, ikki grundað fyrr enn miðskeiðis í 19. øld, og hon mennist ógvuliga skjótt. Sálarfrøði er um menniskjunnar hugsan, kenslur og hugmyndir, og sálarfrøðingar kunnu hjálpa okkum at skilja okkum sjálv betur. Sálarfrøðingar kanna spurningar, vit øll spyrja okkum sjálvi av og á. Hví eru vit, so sum vit eru, hvat duga vit ella hví nýtist okkum at læra? Sálarfrøðin kannar, hvussu fólk rigga saman við øðrum. Sálarfrøðingar royna at hjálpa okkum, tá ið lívsgrundin ryður undan okkum.
Í føroyska fólkaskúlanum er møguleiki at leita sær ráð hjá skúlasálarfrøðingi [1]. Sálarfrøðingar royna at greina, hvussu frægast er at hjálpa barni, sum hevur trupulleikar í skúlanum. Trupulleikar kunnu standast av at læra at skriva, rokna ella lesa. Barnið trívist ikki í skúlanum. Sálarfrøðingarnir geva sær góðar stundir at práta við foreldrini, barnið og lærararnar. Við samrøðum og royndum royndir sálarfrøðingurin at greina, á hvørjum økjum barnið er væl fyri, og hvar tað er illa fyri, so tað kann læra at skilja seg sjálvt betur. Sálarfrøðingurin kann heva foreldrum og børnum ráð um trupulleikar heima við hús.


text:
Hevði ikki ætlað mær í nakað kjak um hetta, men tá ið tað beinleiðis er skeivt sum stendur í greinini í VP, noyðist eg at koma við eini rættleiðing.
Lat tað sláast fast við fimmtumma seymi, at tað eru ikki bjargingafeløgini, sum senda rokningar út til húsaeigarn.
Mannagongdin er tann, at tá ið skaðar eru hendir, ella vandi er fyri at skaðar kunnu henda – ofta orsaka av at fólk letur órudd og leysar lutir liggja og sløðast kring húsini – tá verður ringt til 112, sum síðan ringir út til brunaleiðaran í økinum – tað er hann sum sambart Tilbúgvingarlógina er átaksleiðari í økinum.
Síðan er tað brunaleiðarin, sum metir um hann hevur nóg mikið av fólkið at taka sær av hesum. Tá ið nógvir skaðar eru samstundis, so er ofta brúk fyri fleiri fólkum, og er tað tá brunaleiðarin, sum biður bjargingafelagið í økinum um hjálp.
Hvusssu verður avroknað, veit eg ikki heilt neyvt, men tað er gjørd ein avtala millum sløkkiliðini í Føroyum og tryggingarnar um hvussu avroknast skal.
Tað er tí avvarandi kommuna, sum sendir rokningina út til húsaeigaran fyri arbeiðið, og skal síðan húsaeigarin senda rokningina víðari til avvarðandi tryggingafelag – longri er tann søgan ikki.
Tað er kommunan/sløkkiliðið, sum hevur neyðugt tilfar, so sum plátir, revlar, skrúvur, seym o.a. í teirra bilum, og er brúk fyri meira útgerð enn teir hava, so fáa teir ofta togendar og trol frá bjargingafeløgunum.
Brandleiðarin skrivar upp, hvussu nógvir manntímar og tilfar eru nýtt/ir til tær ymisku uppgávurnar, og út frá hesum verður rokningin skrivað.
Brandmennirnir, sum eru settir av kommununi, fáa sjálvandi sína tímaløn, meðan bjargingafólkini sjálv, fáa ikki eina krónu fyri teirra sjálvboðna arbeiðið.
Bjargingafeløgini fáa pening fyri nýttar manntímar, men tann peningurin fer ikki til bjargingamennirnar, men verður vanliga nýttur til útgerð og dagføring av útgerð hjá bjargingafeløgunum.
Tað er tí sera harmuligt at lesa eina slíka grein, fulla av ósannindum.
Okkara sjálvboðnu fólk leggja nógv fyri at hjálpa øðrum og við hvørt ikki uttan lívsvanda, og sum nevnt, uttan at krevja eina krónu fyri hetta.
Gamalt orðatak sigur “Ótakk er verðsins løn”.
Vónandi er hetta nú rætta.
Regin Jespersen
Formaður Vága Bjargingafelag og Landsfelagið fyri Bjargingafeløgini
Um tú veitst okkurt, sum VP ikki veit - skriva so til vp@vp.fo


text:
Dýrið snýr seg um drongin Stephen, ið hevur nógvar trupulleikar at dragast við. Eina mammu hann ongantíð sær, ein pápa, sum hann vildi ynskt var deyður. Fosturfamiljan ræðist hann- hann er ikki ein drongur, sum fylgir reglunum.
Umframt hetta hevur hann ein stóran, vandamiklan loynidóm. Í fýra ár hevur hann hildið einum ræðuligum skapningi innilæstum í einum fjarløgdum goymistaði. Einaferð ein meinfýsin ungi, men nú eitt máttmikið ránsdjór, stórt og nóg svangt til at bróta seg út úr einum rustaðum búri.
Ómetaliga stríðið at gera seg leysan av dýrinum ger Stephen til eina hetju, tú ongantíð fert at gloyma.
Ally Kennen hevur skrivað bókina. Dýrið er fyrsta skaldsøga hennara. Hon hevur verið í uppskoti til 7 ymiskar virðislønir og hevur higartil vunnið Manchester Book Award 2007.
Aftur


text:
Vit kunnu ikki ræna egna íløgu frá einum pensjónisti
Beint eftir at sitandi samgonga kom til valdið, varð avgjørt at pensjónistarnir skuldu gjalda sín part av loysingini. Í 2015 lækkaði samgongan grundupphæddina hjá øllum pensjóninstum í landinum við 580 kr. Hetta var gjørt, hóast at Landsfelag Pensjónista mótmælti at lækka grundupphæddina. Samlaða sparingin hjá landskassanum fyri hetta valskeiðið liggur áleið 233,7 mió. kr. Ynskið […]
Føroyar skulu hava heimavøll i Føroyum
Røddir eru javnan frammi um, at nú er tíðin komin til eina innandura fótbólts- og ítróttarhøll, har pláss skal verða fyri øllum ítrótti, og sjálvsagt skulu føroyskir hondbóltslandsdystir eisini kunnu spælast í Føroyum! Vit kunnu bert staðfesta, at enn er ikki komið á mál. Eg veit, at FSF tekur undir við at byggja eina innandurahøll, […]
Ólóglig avdetting?
Nógv full ungfólk millum 14 og 18 ár á Voxbotn Um vit skuldu farið til fínteljingar og funnið útav, hvør er sekur av hjúnaskilnaði, klandri, penganeyð, ótrúskapi, sálarligum sjúkum, sviknum børnum og vit kundu blivið við, so tori eg at gita, at rúsdrekka er toppskorarin í øllum omanfyri nevndu. Hetta er gerandiskostur í dag, og […]
Takk fyri, Føroya Pro Vita
Fekk í fyrradagin eina bók frá Føroya Pro Vita við postinum. Pro Vita ger eitt einastandi arbeiði fyri at verja lív og rættindi hjá øllum – eisini teimum óføddu børnunum. Tí setti eg meg beinanvegin at lesa bókina, sum eg væntaði mær nógv av. Og lat meg fyrst siga, at bókin so avgjørt livdi upp […]
Pedofilar eiga at missa passið
Fremsta endamálið hjá Føroya Løgtingi eigur undir øllum umstøðum at gera skjól fyri øllum borgarum í landinum. Serstakliga teimum veikastu, har eg telji børnini við, tí tey kunnu mangla verjueginleikar, sum tey ikki hava lært enn. Tí er tað av alstórum týdningi, at vit mugu skipa lóggávuna soleiðis, at seksuelt misbrúkt børn ikki er veruleiki […]
Føroyingar – Vit hugna okkum!
Tá vit ynskja at hugna okkum, gera vit okkurt serligt burturúr. Tað er ikki bert í familjuni, at vit hugna okkum. Tað er á arbeiðsplássinum, í mentanarlívinum og so framvegis. Hetta kunnu vit gera, tí vit føla okkum trygg. Møguliga taka vit hetta fyri givið, men soleiðis er tað ikki allastaðni. Nógv tey síðstu árini, […]
Kunnu vit samstarva, við skilnaðaruppsøgn í hondini
Allar familjur hava ósemjur, eisini tær, sum hava tað gott. Tað er onki øðrvísi við Ríkisfelagsskapinum. Vit hava ymisk áhugamál, vinnulív og mentanir. Nógvar spurningar, men higartil hava vit altíð funnið eina semju. Tann stóri spurningurin er, um vit føroyingar ynskja hetta samstarvið við danir. Um báðir partar ynskja samstarv, er tað ikki langt til […]
Nýtt valevni stillar upp fyri Sambandsflokkin
Jaspur Langgaard stillar upp sum nýtt valevni fyri Sambandsflokkin til fólkatingsvalið Jaspur Langgaard er føddur tann 1. apríl 1970 í Leirvík. Hann eri 49 ára gamal. Eri giftur við Oliviu og saman eiga tey dreingirnar, Remi, ið er 27 ár og Beinir, ið er 19 ára gamal. Jaspur Langgaard, tók útbúgving sum datamatikari í Odense í […]
Sjúklingar vendir í hurðini
Børn og ung sum uppliva ein gerandisdag, har mamman ella pápin stríðast við sálarsjúku, halda ofta, at tey eru orsøkin til sjúkuna. Teimum tørvar onkran, sum skilur støðuna, og sum tey kunnu tosa við. Umframt tað verður umleið fimti hvør føroyingur minst eina ferð í lívinum raktur av sálarsjúku. Taka vit donsk tøl (100/1), og […]


text:
Hin 5. juni í 2017 varð føroyskt teknmál umsíðir viðurkent sum mál, og deyv og tunghoyrd fingu umboðan í Málráðnum. Nú er eitt stig tikið aftrat á hesum økinum, tí nú hava vit fingið eina teldutøka teknmálsorðabók á alnetinum.
Frammanundan hava vit havt ymsar teknmálsbøkur, men við nýggju teknmálsorðabókini kunnu áhuga fara inn á teknmálsorðabókina á alnetinum (fo.signwiki.org), skriva til dømis ‘summar’ í leitifeltið, og tú sært við livandi myndum, hvussu tú sigur ‘summar’ á teknmáli.
Til ber eisini at trýsta á ‘Orðabók’, og tá kemur tú inn á bókstavir og orð í bókstavarøð. Har ber eisini til at trýsta á tað orðið, tú leitar eftir, til dømis ‘handil’. Nú sært tú aftur við livandi myndum, hvussu tú sigur ‘handil’ á teknmáli.
Niðast á framsíðuni hjá Sprotanum er ein leinkja til nýggju teknmálsorðabókina, so til ber eisini at leita eftir orðum á teknmáli umvegis heimasíðuna hjá Sprotanum.
Eitt frambrot
Umleið 1300 tekn eru løgd inn á nýggju orðabókina. Tað er rímiliga nógv, men langt er eftir á mál, og í veruleikanum verður tú ongantíð liðug at skriva eina orðabók.
- Tað eru jú fleiri túsund tekn til, og vit leggja framhaldandi fleiri og fleiri tekn inn, so orðabókin mennist alla tíðina, sigur annar av høvundunum, Eyðgunn Hansen.
Hon sigur, at ávísur áhugi er fyri at læra teknmál, tí tulkarnir fáa javnan fyrispurning um at hava skeið í teknmáli. Nú, Teknmálsorðabókin er komin, verður tað lættari tilgongiligt at læra teknmál. Haraftrat hava tey nú fingið eitt teknsavn.
- Føroyskt teknmál, sum nú eisini er góðkent sum mál, er ein partur av
okkara mentanararvi og eigur at verða virt, røkta og ment. Og teknmálsorðabókin kann verður ein liður í, at málið mennist, sigur Eyðgunn Hansen.
Norðurlendskt samstarv
Arbeiðið við teknmálsorðabókini byrjaði fyri fimm árum síðani, og tað eru tær báðar, Eyðgunn Hansen og Edny Poulsen, sum hava arbeitt við orðabókini.
Ætlanin byrjaði sum eitt norðurlendskt samstarv millum Noreg, Ísland og Føroyar. Ísland var byrjað við sínari íslendsku SignWiki, sum var ein verkætlan vegna samskiftismiðstøðina (SHH) í Reykjavík, og tey bjóðaðu Føroyum og Noregi við. At byrja hetta samstarv fekst stuðul frá Norðplus, og seinni fekk Eyðgunn Hansen stuðul úr Mentunargrunninum til tríggjar mánaðar arbeiði við teknmálsorðabókini burturav. Tað gjørdi stóran mun í arbeiðinum.
Og nú er teknmálsorðabókin her, tøk og ókeypis hjá einum og hvørjum at nýta.
Til ber eisini at taka leinkju niður av ‘fo.signwiki.org’ og leggja hana á fartelefonina. Einasta treytin er, at tú hevur samband við alnetið.


text:
So siti eg endiliga í stovuni í Brekkum aftur, væl fyri eftir at hava sovið í egnari song eftir ein flogtúr sum vardi allan gjár. Ein fantastiskur men kaotiskur túrur er næstan at enda komin – eg mangli bara at fáa kuffertið eisini 🙂
Vit møttu við viðføri á Ixian Grand kl 06:30 Rhodos tíð (04:30 føroyska tíð), skræddu morgunmat í okkum og fóru so á flogvøllin kl 07:00. Bíðaðu so har eitt langt og tvey breið til vit sloppu at checka inn, og frættu so at flogfarið var seinkað til kl 11:30 Rhodos tíð (skuldu eftir ætlan flúgva kl 09:30). Námen, eg haldi at vit flugu um tólvtíðina. Heimeftir var stríður mótvindur, og vit máttu tí millumlenda í Prag í 30 minuttir, sum gjørdust í øllum førum 60 minuttir. Víðari til Keypmannahavnar at seta fólk av í 45 minuttir, sum gjørdust 1 tími og 30 minuttir (men jubii, vit sloppu í land at shoppa). Flugu so við viðvindi heim til Føroya og lendu kl 20 føroyska tíð (22 Rhodos tíð). Og vóru í Havn kl 21:30 føroyska tíð, einir 16½ tími eftir at vera farin av Ixian, og eftir at hava sitið í flogfarinum einar 10-11 tímar. Puha.
Enda-seremoniin varð líka stutt sum byrjunar-seremoniin var lang. Tað vil siga, vit bíðaðu rættiliga leingi eftir at sleppa at marsjera inn, gingu so eitt stutt petti, hoyrdu at tey høvdu tikið Oyggjaleikaflaggið niður (“ná… hvar?”), og síðani orðini “Let the party begin”. Triathletarnir marsjeraðu óvaskaði við súkklu og viðføri, av tí at vit júst vóru komin frá heiðursmerkjahandanina, og onga loysn høvdu til dýru súkklurnar. So heim og so í býin.
Annars frætti eg sum tað seinasta í gjár, at næsti flúgvarin varð útsettur til seinnapartin í dag, av tí at vit høvdu verið so leingi á veg. Sikkurt okkurt við vaktunum hjá Atlantic.
Triathlet-genturnar vunnu greitt silvur í liðkapping, og Karina bronsa sum einstaklingur! Vit fingu einki gjørt við nummar 1 og 2 av Guernsey, men eftir tað komu tær føroysku sum nummar 3, 4 og 5 av 17 byrjandi og mær vitandi fullførandi eisini. Dreingirnir vórðu nummar 16 og uppeftir, og um 4-5 sum lið, sum faktiskt var OK í mun til vánirnar. Serliga var tað gott at øll gjøgnumførdu teinin í hitanum – haldi at øll søgdu aftaná, at tey væntaðu seg at kollapsa tá ið hitin setti til, í byrjanina av renningini.
Svimjararnir vóru FANTASTISKIR, men tað hava tit longu hoyrt í óendaligheit. Til lukku til tykkum øll í Oyggjaleikahópinum, og til okkum onnur eisini fyri at hava verið runt hendan søguliga hópin. Okkara bestu á Rhodos vóru 15-17 ára gomul – juniorar – og vit eiga tí nógv gott í væntu á komandi leikum, um bara vit duga at fáa tey at halda á at venja og betra seg.
Eg má fara at eta morgunmat. Orsaka at vit (tvs. serliga eg) hava lagt upp til at fara at skriva nógv av Rhodos, fyri síðani ikki at liva upp til tað á staðnum. Eg spekuleraði uppá um tað mundi vera vegna tídarpress ella væntandi internet, at so lítið var at frætta frá svimjarunum teir fyrstu dagarnar eftir at tey vóru komin til Rhodos. Og meti nú, eftir at hava roynt tað sjálvur, at tad var fyrst og fremst vegna tíðarpress, og hareftir vegna dýrt og trekt internet, griskt tastatur, droyar teldur, og so framvegis. Eg hevdi í øllum førum mítt dýra stríð við at finna brúkiliga internettíð.
Vit mugu bara skriva ‘endurminningar’ her, komandi dagarnar. Og kjakast. Síggi at eg má puha hyggja at viðmerkingum her, tí har hevur verid rok á onkrum av gomlu søgunum. Men haldi eg byrji við at leggja myndir upp, nakrar túsund í tali, á Flickr-kontoina hjá mær og konuni.


text:
Tíðindi á R7 klokkan 20:00
2. des. 2019: Samrøða við Tórbjørn Jacobsen.
______________________________
Tíðindasendingarnar hjá R7 eru hvønn mánadag til fríggjadag klokkan 12:00, 16:00 og 20:00.
Trýst á pílin omanfyri fyri at hoyra sendingina.
Mest lisið í farnu viku
Rindaði bara 16 krónur fyri ein stóran bygning í Vestmanna
SVIK: Ronnie Thomassen ummælir bókina um Eik-málið
Samrøða: Bjarni Arnason, Jóhan Dahl og Jacob Vestergaard um fiskivinnulóggávuna, sum er á veg
Hanus Hansen, reiðari: Eg kenni meg ikki aftur í tí sum stjórin í North Pelagic førir fram
Miðvika við Kára P. Højgaard (3) - Gestur: Hendrik Old
Durita Fagradal Augustinussen er sett sum mentanar- og ungdómsleiðari í Vestmanna
Uppsjóvarvinnan betalti 65% í skatti í 2017
Myndarøð: Fuglafjarðar Sangkór og Vestmanna kirkjukór konsert í Vestmanna
R7 Premier League (40) - 2. des 2019
Leygardagurin var góður fyri lítla nótabátin úr Søldarfirði
Sonne Smith um nýggja havrannsóknarskipið
Ivan H. Niclasen: Meira gjøgnumskygni
Høgni í Jákupsstovu: Eg skilji báðar partar
Regin Jacobsen er næststørsti eigari í Bakkafrosti
Absalon og Rumenia - í 30 ár
Metis - Øll sendingin - 03. des 2019
Hol sett á arbeiði undir Høganesi
Ring til tann føroyska jólamannin
Deyður persónur funnin á Kunoynni
Nigerianskur uppruddari í korruptión fingið sekkin fyri mutur
Studningur til at ganga á háskúla í ríkisfelagsskapinum
Samrøða: Jacob Vestergaard um manglandi fiskidagar hjá Bólki 5B
Ein mamma, sum nú er deyð, undir illgruna fyri dráp og drápsroynd í Tromsø
Hetta er nýggi havnarfútin í Vestmanna
Samband
Postboks 226
FO-600 Saltangará


text:
Mannarættindini og Heimsmálini
Sámal Matras Kristiansen, samfelagsfrøðingur, Nám
ST-yvirlýsingin um mannarættindi fyllir 70 í ár. Hetta kann tykjast sum long tíð, men í mannarættindahøpi er hetta bert ein løta. Hóast mannarættindini hava verið fyri bakkøstum sum fascismu, nazismu og kommunismu, er tankagongdin ment áhaldandi gjøgnum fleiri øldir og stendur í dag í fullum blóma.
Serliga áhugavert er, at upp gjøgnum 20. øld eru alsamt fleiri mannarættindi løgd út til “altjóða samfelagið”. Mannarættindini eru vorðin heimsumfatandi og eru spakuliga vorðin til “altjóða institutitiónir”, ið seta krøv niður til statir, fyritøkur, felagsskapir og vanlig fólk. Heimurin hevur ment felags virði og normar, ið stýra atburðinum hjá flestu heimsins londum og fólkasløgum. Heimurin er ei longur anarkiskur, men skipaður.
Seinastu árini hava sonevndu heimsmálini fyri burðardyggari menning fingið stóra umtalu. Serliga heimsmál 16 um “Frið, rættvísi og sterkar institutiónir” snýr seg um mannarættindi, men nógv av hinum heimsmálunum snúgva seg eisini beinleiðis ella óbeinleiðis um mannarættindi.
Í grundini eru mannarættindi og burðardygd tvær síður av somu søk. Burðardygd verður vanliga knýtt at sonevndari “umhvørvisligari burðardygd”, men fevnir somuleiðis um “samfelagsliga burðardygd” og “búskaparliga burðardygd”. Nógv av heimsmálunum eru ætlað at betra um rættvísi og livikor hjá fólki kring allan heimin.
Altjóða samfelagið – herundir regionalar organisatiónir – hevur lagt seg fast á eina rúgvu av sáttmálum, ið útgreina mannarættindini. Mannarættindini eru tó ein rættiliga “kvalitativur” heimur, ið lættliga kann enda í orðakegli uttan ítøkiliga handling. Heimsmálini fyri burðardyggari menning eru hinvegin eisini “kvantitativ” og loyva hagfrøðiligar samanberingar millum lond.
Tað veruliga áhugaverda er, at hendan parrenningin millum mannarættindini og heimsmálini styrkir báðar dagsskráir. Tað styrkir heimsmálini, at tey eru tengd at løgfrøðiliga bindandi avtalum. Tað styrkir mannarættindini, at tey eru tengd at hagfrøðiligum indikatorum.
Tó at vit í Europa í løtuni uppliva eitt tjóðskaparligt mótrák móti mannarættindunum, stendur altjóða mannarættindarákið framvegis sterkt. Tó eru eisini myrk skíggj at hóma. Daprast er umhvørvisøkið, men eisini øki sum datavernd og talufrælsi veita høvuðbrýggj.


text:
10 útav 10. Soleiðis eru hagtølini hjá Jürgen Klopp í evropeiskum fótbólti sum venjari hjá Liverpool; sterkasta enska liðnum í Evropa søguliga. Í gjárkvøldið framdi Liverpool eitt ótrúligt comeback í hálvfinaluni móti mæta Barcelona við Messi á odda. Harvið hevur 51-ára gamli venjarin ikki uppliva at verið sligin út við Liverpool í evropeiskum fótbólti og er komin i tríggar útav trimum møguligum finalum.
Klopp tók yvir á heystið í 2015. Tá var Liverpool í Europa League og kom í finaluna; m.a. eftir at hava bast gamla felagnum hjá Klopp, Dortmund, eftir eitt flott Anfield-comeback. Árið eftir (2016/2017) luttók Liverpool ikki í evropeiskari kapping, men í fjør spældi liðið seg í finaluna í Champions League. Eins og í 2016 endaði tað við tapi móti sponskum liðið. Í 2016 taptu Liverpool og Klopp eisini finaluna í League Cup, og í Dortmund tapti Klopp steypafinaluna í sínum seinasta dysti og Champions League- finaluna í 2013.
Týskarin dugir sera væl at fáa síni lið í finalur; spurningurin er, um hann hesaferð fær møguleikan at lyfta eitt steyp. Mótstøðuliðið hjá Liverpool verður funnið í kvøld. Ajax førir 1-0 eftir fyrru hálvfinaluna, ið var á Tottenham Hotspur Stadium.
Hagtølini hjá Klopp í Evropa í Liverpool-tíðini (knock-out):
2016 (Europa League):
1/16-finalan: 1-0 móti Augsburg
1/8-finalan: 3-1 móti Manchester United
1/4-finalan: 5-4 móti Dortmund
1/2-finalan: 3-1 móti Villareal
2018 (Champions League):
1/8-finalan: 5-0 móti Porto
1/4-finalan: 5-1 móti Manchester City
1/2-finalan: 7-6 móti Roma
2019 (Champions League):
1/8-finalan: 3-1 móti Bayern München
1/4-finalan: 6-1 móti Porto
1/2-finalan: 4-3 móti Barcelona
Klopp vunnið allar knock-out uppgerðirnar á odda fyri Liverpool
Týski venjarin hevur trupulleikar við at vinna finalur, men førdi í gjár Liverpool víðari fyri tíggjundi ferð í evropeiskum fótbólti og í triðju finaluna.
Jürgen Klopp kundi fegnast um ein fantastiskan sigur á Barcelona í gjárkvøldið, ið ger, at Liverpool er í finaluni, og hann framvegis er Mr. 100 % (Mynd: EPA)
10 útav 10. Soleiðis eru hagtølini hjá Jürgen Klopp í evropeiskum fótbólti sum venjari hjá Liverpool; sterkasta enska liðnum í Evropa søguliga. Í gjárkvøldið framdi Liverpool eitt ótrúligt comeback í hálvfinaluni móti mæta Barcelona við Messi á odda. Harvið hevur 51-ára gamli venjarin ikki uppliva at verið sligin út við Liverpool í evropeiskum fótbólti og er komin i tríggar útav trimum møguligum finalum.